
KOMMENTARER  FRA  LÆSERNE 


SMUK  AND 


Jeg  vil  gerne  dele  min  glæde 
med  jer  over  den  smukke  ånd, 
jeg  følte  ved  at  læse  Liahona 
(spansk)  fra  maj  1990.  Jeg  nød 
især  artiklen  „Vi  er  meget  vel- 
signede" om  Yef i-familien  i 
Chile.  Jeg  følte  stor  kærlighed  til 
familien  på  trods  af  den  store  af- 
stand mellem  os .  Jeg  takker  dem 
for  deres  smukke  eksempel  på 
tro  og  kærlighed  til  Herrens 
værk, 

Andre  artikler,  som  påvirkede 
mig,  var  bl.  a.  artiklen  om  famili- 
en Davis  i  Utah  og  deres  ønske 
om  at  dele  evangeliet  med  fami- 
lien Kereszti  i  Ungarn  („Når 
man  først  kommer  i  gang!"); 
brødrene  Moreiras  i  Portugal 
(„Broderkærlighed");  og  .  .  .  ja, 
de  er  alle  gode.  Måske  føler  jeg 
så  stærkt  for  dette  nummer, 
fordi  det  er  så  missionsoriente- 
ret,  og  min  mand  lige  er  kaldet 


som  præsident  for  missionen  i 
Caracas  i  Venezuela. 

Vi  har  altid  brugt  Liahona  som 
et  redskab  i  missioneringen  og 
bruger  den  som  gave  til  venner, 
som  undersøger  Kirken.  De 
modtager  den  og  læser  den  med 
stor  interesse  og  glæde. 

I  de  16  år,  vi  har  været  med- 
lemmer af  Kirken,  har  jeg  samlet 
på  Liahona.  Jeg  lykønsker  jer  for 
jeres  store  indsats,  og  jeg  glæ- 
der mig  til  fremtidige  numre. 

Estela  de  Hoffman 
Naguanagua ward 
Valencia  stav  i  Venezuela 


NEDBRYDNING 
AF  BARRIERER 


Jeg  har  længe  ønsket  at  lykøn- 
ske jer  og  takker  jer  for  det  stor- 
slåede arbejde,  I  udfører. 


modersmål  er  spansk.  Derfor 
glæder  vi  os  hver  måned  til,  at 
Liahona  (spansk)  kommer  til 
vort  hjem. 

Liahona  har  hjulpet  vore  vid- 
nesbyrd med  at  vokse  og  har 
hjulpet  os  i  almindelighed.  Den 
har  nedbrudt  barrierer  på  en  be- 
mærkelsesværdig måde  og  fore- 
net os  med  vore  brødre  og  søstre 
i  evangeliet  fra  hele  verden. 

Mayra  Lizbeth  Monzon  Mora 
Burnaby  Ward 
Vancouver  Canada  Stake 


SÆT  ET  MAL 


Jeg  fik  tilskyndelsen  til  at 
skrive  dette  brev  på  grund  af 
noget,  som  lige  er  sket.  Jeg  læste 
Liahona  (spansk)  og  nåede  til 
den  sidste  artikel  i  nummeret. 
Den  så  ikke  ud  til  at  være  særlig 


Vi  bor  i  Canada,   men  vort       vigtig,  men  jeg  besluttede,  at 


når  jeg  nu  ikke  havde  andet  at 
lave,  ville  jeg  læse  den.  Da  jeg 
var  færdig,  følte  jeg  mig  inspire- 
ret til  at  skrive  og  takke  jer  for 
den  styrke,  som  jeg  modtager 
ved  at  læse  bladet. 

Min  mor,  min  bror  og  jeg  er  de 
eneste  medlemmer  af  Kirken  i 
vores  familie.  Jeg  blev  døbt  i  ja- 
nuar 1989.  Vore  vidnesbyrd  er 
blevet  styrket  ved  at  læse  de  in- 
spirerede budskaber  fra  Det 
Første  Præsidentskab  og  de 
andre  artikler  i  bladet. 

Jeg  er  17  år  gammel,  og  jeg  har 
aldrig  før  skrevet  til  nogen,  selv 
ikke  til  min  familie  eller  missio- 
nærvenner. Nu  har  jeg  sat  mig 
det  mål,  at  skrive  til  alle  mine 
venner  og  slægtninge.  Det  bevi- 
ser, at  bladet  har  en  positiv  virk- 
ning på  mig. 

Daniel  Castilla  Ortiz 
Col.  Zaragoza  Carlos  A.  C. 
Veracruz,  Mexico 

BUDSKAB  FRA  DET  FØRSTE  PRÆSIDENTSKAB 


Hænder 


Præsident  Thomas  S.  Monson 

Andenrådgiver  i  Det  Første  Præsidentskab 


Et  spædbarns  hånd  er  et  mirakel.  Efterhånden  som 

barnet  vokser,  følger  andre  mirakler,  som  har  med  hånden 

at  gøre  —  kærlighed,  arbejde,  tjeneste  og  trøst. 


Da  Jesus  fra  Nazaret  underviste  og  tjente  blandt  menneskene, 
talte  han  ikke  som  den  tids  skriftkloge,  men  benyttede  et 
sprog,  som  alle  forstod.  Jesus  underviste  ved  lignelser.  Hans 
lærdomme  påvirkede  mennesker  og  motiverede  dem  til  at 
forny  deres  liv.  Hyrderne  på  bakkerne,  sædemanden  på  marken,  fiskeren 
ved  sit  net  -  Mesteren  brugte  dem  alle  til  at  illustrere  og  undervise  i  evige 
sandheder. 

Det  menneskelige  legeme  er  guddommeligt  skabt,  med  sine  vidunder- 
lige evner  og  komplicerede  dele.  Det  fik  en  ny  betydning,  da  Herren  talte 
om  øjne,  som  ikke  var  blinde,  men  virkelig  så,  om  ører,  der  ikke  var  døve, 
men  virkelig  hørte,  og  om  hjerter,  som  ikke  var  forhærdede,  men  virkelig 
vidste  og  følte.  I  sine  lærdomme  henviste  han  til  foden,  næsen,  ansigtet, 
siden,  ryggen.  De  lejligheder,  hvor  han  talte  om  en  anden  del  af  legemet 
-  den  menneskelige  hånd  -  er  bemærkelsesværdige.  Hånden  anses  af 
kunstnere  og  billedhuggerer  for  den  vanskeligste  del  af  det  menneskelige 
legeme  at  nedfælde  på  lærred  eller  forme  i  ler.  Den  er  et  under  at  skue. 
Hverken  alder,  farve,  størrelse  eller  form  forvrænger  dette  skabelsens 
mirakel. 

Lad  os  først  se  på  et  barns  hånd.  Hvem  blandt  os  har  ikke  prist  Gud  og 
undret  sig  over  hans  magt,  når  de  har  holdt  et  spædbarn  i  armene?  Den 
lille  hånd,  så  lille  og  dog  så  fuldkommen,  bliver  øjeblikkelig  emnet  for 
samtalen.  Ingen  kan  modstå  at  lægge  sin  lillefinger  i  barnets  knyttede 
hånd.  Man  smiler,  får  en  særlig  glans  i  øjet,  og  man  forstår  de  blide  følel- 
ser, der  tilskyndede  digteren  til  at  skrive: 

Et  barn  -  denne  smukke  nye  menneskeblomst, 

der  netop  er  faldet  ned  fra  Guds  eget  hjem  for  at  blomstre 

på  jorden. 

Efterhånden  som  barnet  vokser,  åbner  den  tæt  knyt- 
tede hånd  sig  i  et  udtryk  for  fuldkommen  tillid.  „Tag 
mig  i  hånden,  mor,  så  er  jeg  ikke  bange,"  siger  denne 
tillid.  Den  dejlige  sang,  som  små  børn  synger  så 
smukt,  bliver  straks  en  bøn  om  tålmodighed,  en  ind- 
bydelse til  at  undervise  og  en  mulighed  for  at  tjene: 

Jeg  har  to  hænder  små,  foldet  pænt  og  net, 
de  er  svage  og  små,  men  de  ved,  hvad  er  ret, 
gennem  alle  de  timer  til  dagen  er  endt, 
er  der  meget,  hvortil  mine  hænder  er  vendt. 

O  Fader,  jeg  takker  for  to  hænder  små, 
og  beder,  velsign  dem,  at  de  må  forstå, 
for  børn  at  bli'  glade  er  ikke  så  svært, 
når  de  to  små  hænder  har  lydighed  lært. 
(Syng  med  mig,  B-74). 

De  følelser,  en  sådan  kærlighed  og  tro  fremkalder, 
burde  altid  i  alle  forældre  fremkalde  et  løfte  om  troskab 
-  en  beslutning  om  at  gøre  det,  der  er  rigtigt. 

Skal  det  understreges  yderligere,  behøver  vi  blot  at 
henvise  til  beretningen,  hvor  disciplene  kom  til  Jesus 
og  sagde:  „'Hvem  er  mon  den  største  i  Himmeriget?' 

Da  kaldte  han  på  et  lille  barn,  stillede  det  midt 
iblandt  dem 

og  sagde: ,  Sandelig  siger  jeg  eder:  hvis  I  ikke  vender 
om  og  bliver  som  børn,  kommer  I  slet  ikke  ind  i  Him- 
meriget' .  .  . 

Og  den,  der  tager  imod  et  sådant  barn  for  mit  navns 
skyld,  tager  imod  mig. 


Men  den,  der  forarger  en  af  disse  små,  som  tror  på 
mig,  ham  var  det  bedre,  at  der  var  hængt  en  møllesten 
om  hans  hals,  og  han  var  sænket  i  havets  dyb' "  (Matt. 
18:1-3,  5-6). 

Lad  os  for  det  andet  vende  os  til  ungdommens  hånd. 
Ungdommen  er  den  oplæringsperiode,  hvor  travle 
hænder  lærer  at  arbejde  -  og  arbejder  for  at  lære.  Ær- 
ligt arbejde  og  kærlig  tjeneste  bliver  afgørende  ingredi- 
enser i  et  liv  i  overflod.  Disse  ingredienser  lærte  piger- 
ne at  kende  i  Unge  Piger,  når  de  bagte  småkager  og  gav 
dem  til  de  ældre  kvinder,  der  boede  på  plejehjemmet 
i  nærheden.  En  bedstemoders  aldrende  hånd  greb  den 
betænksomme  teenagers.  Intet  ord  blev  ytret.  Hjerte 
talte  til  hjerte .  Den  hånd,  der  bagte  kagerne,  tørrede  en 
tåre  bort.  Sådanne  hænder  er  rene  hænder.  Sådanne 
hjerter  er  rene  hjerter. 

Så  kommer  den  dag,  hvor  drengens  hånd  tager  pi- 
gens, og  forældrene  forstår  pludselig,  at  deres  børn  er 
blevet  store.  Aldrig  er  en  piges  hånd  så  smuk,  som  når 
der  på  hendes  finder  glimter  en  ring,  der  symboliserer 
et  evigt  løfte.  Hendes  trin  bliver  hurtigere,  hendes  ud- 
stråling klarere,  og  alt  i  verden  er  godt.  Forlovelsesti- 
den  er  kommet.  Ægteskab  følger.  Og  atter  holder  to 
hænder  hinanden,  denne  gang  i  det  hellige  tempel. 
Verdens  sorger  glemmes  en  kort  stund.  Tankerne  ven- 
der sig  mod  evige  værdier.  Hænderne,  som  holder 
hinanden,  fortæller  om  forventningsfulde  hjerter. 
Himlen  er  her. 

Tiden  går.  Brudens  hånd  bliver  moderens  hånd. 
Hun  tager  sig  blidt  af  sit  dyrebare  barn.  Bader  det, 
klæder  det  på,  giver  det  mad,  trøster  det  -  der  findes 
ingen  hånd  som  mors.  Håndens  blide  omsorg  bliver 
ikke  mindre  med  årene.  Jeg  vil  altid  huske  én  bestemt 
mors  hånd  -  en  missionærs  mor.  Ved  et  seminar  for 
missionspræsidenterne  for  nogle  år  siden,  var  mis- 

sionærernes  forældre  inviteret  til  kort  at  mødes  med 
hver  missionspræsident.  Glemt  er  navnene  på  dem, 
som  hilste  på  og  venligt  udvekslede  håndtryk.  Dog 
mindes  jeg  de  følelser,  som  vældede  op  i  mig,  da  jeg  i 
min  hånd  tog  en  mors  barkede  hånd.  Hun  var  fra  Star 
Valley  i  Wyoming.  „Undskyld,  at  min  hånd  er  så 
grov,"  sagde  hun.  „Siden  min  mand  blev  syg,  har  jeg 
måttet  udføre  alt  arbejdet  på  gården,  så  vores  søn 
kunne  tjene  Herren  som  missionær."  Tårerne  kunne 
ikke  holdes  tilbage,  ej  heller  skulle  de.  Sådanne  tårer 
frembringer  en  vis  rensning  af  sjælen.  Denne  dreng  er 
fortsat  noget  særligt  for  mig,  ligesom  han  er  for  hende. 
En  mors  arbejde  helliggør  en  søns  tjeneste. 

Man  må  ikke  overse  faderens  hånd.  Ligegyldigt  om 
han  er  en  dygtig  kirurg,  en  god  håndværker  eller  en  ta- 
lentfuld lærer,  opretholder  hans  hånd  familien.  Der  er 
stor  værdighed  i  ærligt  arbejde  og  utrætteligt  virke. 
Under  den  store  depression  var  jeg  lille  dreng.  De 
mænd,  der  havde  arbejde,  var  heldige.  Jobbene  var  få, 
timerne  mange  og  betalingen  lille.  På  vores  gade  var 
der  en  far,  som  skønt  han  var  oppe  i  årene,  med  sine 
hænder  forsørgede  sin  store  familie  af  piger.  Hans 
firma  var  kendt  som  Spring  Canyon  Kulkompagniet. 
Det  bestod  af  en  gammel  lastbil,  en  bunke  kul,  en 
skovl,  en  mand  og  hans  egne  to  hænder.  Fra  tidlig 
morgen  til  sen  aften  kæmpede  han  for  at  overleve.  Jeg 
mindes  dog  især  hans  udtryk  for  tak  til  Herren  for  hans 
familie,  hans  arbejde  og  hans  vidnesbyrd  under  de 
månedlige  faste-  og  vidnesbyrdmøder.  Fingrene  på 
disse  grove,  røde  og  ru  hænder  blev  hvide,  når  de 
holdt  fast  på  ryglænet  på  den  bænk,  hvor  jeg  sad,  når 
br.  James  Farrell  bar  vidnesbyrd  om  en  dreng,  som 
knælede  ned  i  bøn  i  en  lille  skov  nær  Palmyra  i  New 
York  og  så  et  himmelsk  syn  af  Gud  Faderen  og  Søn- 
nen, Jesus  Kristus.  Denne  dreng  var  Joseph  Smith. 


Disse  hænder  minder  mig  om  denne  fars  stærke,  ved- 
varende tro,  hans  ærlige  overbevisning  og  hans  vid- 
nesbyrd om  sandheden. 

For  nogle  år  siden  kaldte  præsident  Harold  B.  Lee, 
ved  inspiration  og  åbenbaring,  Dewitt  J.  Paul  som  pa- 
triark i  en  af  Kirkens  stave  i  de  østlige  stater.  Dette  kald 
fik  både  bror  og  søster  Paul  til  at  føle  sig  meget  ydmy- 
ge. De  spekulerede.  De  var  bekymrede.  De  bad  om  en 
himmelsk  bekræftelse. 

Folkets  stemme  vidnede  om  deres  godkendelse.  Så 
kom  tiden  for  ordinationen.  I  et  værelse  i  kælderen  i 
deres  stavsbygning  sad  Dewitt  Paul  nervøst  på  en  stol 
og  bad  en  stille  bøn.  Ved  siden  af  søster  Paul  sad  en 
kær  ven,  til  hvem  hun  havde  betroet  sine  bekymrin- 
ger. Denne  trofaste  ven  fortalte  en  meget  usædvanlig 
og  inspirerende  beretning  om  det,  som  skete  herefter: 

„Da  ældste  Lee,  som  stod  bag  broder  Paul,  der  sad 
ned,  løftede  sine  hænder  for  at  lægge  dem  på  broder 
Pauls  hoved,  skinnede  et  meget  klart  lys,  som  var  det 
solskin,  gennem  et  lille  højt  vindue  lige  ned  på  ældste 
Lees  hoved."  Hun  fortsatte:  „Hvilket  usædvanligt  til- 
fælde, at  solen  skulle  begynde  at  skinne  så  klart  og  lyst 
netop  i  det  øjeblik,  da  ældste  Lee  skulle  til  at  lægge  sine 
hænder  på  broder  Pauls  hoved  for  at  give  ham  en  vel- 
signelse og  ordinere  ham!  Denne  oplevelse  var  en  be- 
kræftelse af  et  helligt  kald.  Pludselig  gik  det  op  for  mig, 
at  der  ikke  var  noget  vindue  i  det  lille  kælderværelse, 
gennem  hvilket  solen  kunne  sende  sine  stråler." 

Fred  havde  erstattet  forvirring.  Tro  havde  overvun- 
det tvivl.  En  profets  hænder  er  dyrebare. 

Til  sidst  vil  jeg  tale  om  en  anden  hånd  -  Herrens  hånd. 
Det  var  den  hånd,  som  ledte  Moses,  som  styrkede 
Josua  -  den  hånd,  Jakob  fik  løfte  om,  da  Herren  erklæ- 
rede: „Frygt  ikke,  thi  jeg  er  med  dig,  vær  ej  rådvild,  thi 
jeg  er  din  Gud!  Med  min  retfærds  højre  .  .  .  støtter  jeg 

dig"  (Es.  41:10).  Det  var  den  beslutsomme  hånd,  der 
bortjog  vekselererne  fra  templet.  Det  var  den  kærlige 
hånd,  der  velsignede  de  små  børn.  Det  var  den  stærke 
hånd,  der  åbnede  de  døves  ører  og  gengav  de  blinde 
deres  syn.  Det  var  ved  den  hånd,  den  spedalske  blev 
renset,  den  lamme  blev  gjort  rask  -  og  endog  den  døde 
Lazarus  oprejst.  Med  fingeren  på  denne  hånd  blev  der 
i  sandet  skrevet  det  budskab,  som  vinden  bortviskede, 
men  som  de  ærlige  af  hjertet  bevarede.  Tømrerens 
hånd.  Lærerens  hånd.  Kristi  hånd. 

Pontius  Pilatus  vaskede  sine  hænder  for  denne 
mand,  der  kaldtes  jødernes  konge.  Åh  tåbelige,  karak- 
terløse Pilatus!  Troede  du  virkelig,  at  vand  kunne  bort- 
vaske en  sådan  skyld? 

Ja,  ofte  jeg  tænker  på  vunderne  i  hans  kød, 

de  smerter,  han  led  for  at  frelse  min  sjæl  fra  død  .  .  . 

O,  hvilken  kærlighed,  at  han  til  jord  kom  ned 

og  døden  for  mig  led, 

o,  hvilken  kærlighed,  himmelsk  kærlighed. 

(Sange,  nr.  87) 

Ynkelig  er  den  hånd,  som  synder.  Misundt  er 
den  hånd,  som  maler.  Æret  den  hånd,  som  bygger. 
Påskønnet  den  hånd,  som  hjælper.  Respekteret  den 
hånd,  som  tjener.  Beundret  den  hånd,  som  frelser  - 
Jesus  Kristus,  Guds  Søn,  menneskehedens  Forløser. 
Med  den  hånd  banker  han  på  vor  forståelses  dør. 
„Se,  jeg  står  for  døren  og  banker;  om  nogen  hører 
min  røst  og  åbner  døren,  da  vil  jeg  gå  ind  til  ham" 
(Åb.  3:20). 

Skal  vi  lytte  efter  hans  stemme?  Skal  vi  åbne  vort  livs 
dør  til  hans  tilstedeværelse?  Hver  må  svare  for  sig  selv. 

På  denne  rejse,  kaldet  dødeligheden,  kan  mørke 
skyer  vise  sig  i  vor  skæbnes  horisont.  Vejen  fremad 


kan  være  usikker,  ildevarslende.  Vi  kan  blive  tilskyn- 
det til,  som  en  anden  gjorde,  at  spørge: 

„Jeg  sagde  til  den  mand,  som  stod  ved  årets  begyndelse: 
,  Giv  mig  et  lys,  så  jeg  kan  træde  sikkert  ind  i  det  ukendte. ' 
Og  han  svarede: ,  Gå  ud  i  mørket  og  læg  din  hånd  i  Herrens. 
Det  vil  for  dig  være  bedre  end  et  lys  og  sikrere  end  den  kendte 
vej'"  (M.  Louise  Haskins,  i  The  Oxford  Dictionary  of 
Quotations,  anden  udgave,  London:  Oxford  Univ. 
Press,  1953,  s.  239). 

Når  vi  lægger  vor  hånd  i  Guds  hånd,  vil  vi  undgå  li- 
vets fælder  og  komme  sikkert  tilbage  til  vort  hjem.  □ 


FORSLAG  TIL  SAMTALEEMNER 
FOR  HJEMMELÆRERE 

1.  En  måde,  hvorpå  vi  kan  overveje  livet,  er  at  se  på 
hænder: 

-  Et  barns  hånd  tilskynder  os  til  at  prise  Gud,  at 
prøve  på  at  være  barnets  tillid  værdig,  at  undervise 
med  tålmodighed. 

-  Et  ungt  menneskes  hånd  har  travlt  med  at  lære  at 
arbejde  og  tjene,  med  at  forberede  sig  til  at  forenes 
med  en  anden  i  ægteskabet. 

-  En  mors  trøstende  hånd  og  blide  omsorg  bliver 
ikke  mindre  med  årene. 

-  En  fars  hånd  genspejler  det  ærefulde  ved  ærligt  ar- 
bejde og  utrætteligt  virke. 

2.  Præsident  Monson  siger,  at  der  er  endnu  en  hånd, 
som  kan  vejlede,  velsigne  og  beskytte  os  -  Herrens 
hånd. 

3.  Vor  største  fred  og  de  største  velsignelser  opnår  vi, 
når  vi  lægger  vor  hånd  i  Guds  hånd  og  stoler  på  hans 
lærdomme  og  hans  magt. 

Kammerater 


ZolaWhiting 


Det  venskab,  der  voksede  frem  mellem  Ty, 

en  high  school-fodboldspiller,  og  min  7-årige  søn,  Weslon, 

skulle  blive  meget  betydningsfuldt  for  dem  begge. 


Så  du  det?"  udbrød  min  7-årige  søn,  Weslon, 
begejstret,  da  han  så  fodboldspillerne  i  akti- 
on. Han  ønskede  højt:  „Jeg  kunne  godt 
tænke  mig  at  møde  nogle  fra  holdet." 
Vi  var  ofte  til  foldboldkampe  i  Round  Valley  High 
School  i  Eager  i  Arizona.  Foruden  Weslon  kom  min 
mand  og  jeg  til  kampene  på  grund  af  vores  datter, 
Mitzi,  som  også  gik  på  skolen.  Efterhånden  som  sæso- 
nen gik,  blomstrede  fodboldheltene  i  Weslons  modta- 
gelige sind. 

Jeg  bekæmpede  min  egen  tilbageholdenhed  og  be- 
sluttede at  hjælpe  min  generte  dreng,  som  sådan  be- 
undrede disse  fodboldspillere,  så  han  kunne  møde 
nogle  af  sine  helte.  „Vi  går  hen  og  taler  med  nogle  fra 
holdet, "  sagde  jeg  til  ham  efter  kampen.  Så  tog  jeg  min 
søn  med  ned  på  banen  ind  i  mylderet.  Vi  nærmede  os 
en  af  hans  helte  og  prøvede  at  lykønske  ham.  Den 
unge  mand  gik  lige  forbi  os,  kun  opmærksom  på  sig 
selv  og  på  to  fnisende  piger,  som  var  gået  ind  foran  os 
for  at  nå  hen  til  ham.  Den  næste  spiller  mumlede  et 
„tak"  uden  at  standse,  da  jeg  sagde  „god  kamp"  til 
ham  og  prøvede  at  fortælle,  at  han  havde  en  beundrer 
i  min  søn. 
Tøvende  nærmede  vi  os  den  sidste  spiller.  Da  jeg  for- 


talte Ty  Workman,  hvor  godt  han  havde  spillet,  stand- 
sede han,  smilede  bredt  og  sagde:  „Mange  tak  skal  du 
have!" 

Opmuntret  af  dette  svar,  begyndte  jeg  at  fortælle 
ham  om  Wesleys  beundring.  Mens  Ty  lyttede,  dryppe- 
de hans  sorte  hår  og  smukke  ansigt  af  sved  fra  hans 
indsats  på  banen.  Han  rakte  hånden  ud  for  at  trykke 
Weslons  og  sagde:  „Tak,  kammerat.  Hvad  hedder 
du?" 

Min  søn  svarede  stille:  „Weslon,"  og  så  genert  ned  i 
jorden. 

Jeg  fortalte  Ty:  „Weslon  kan  godt  lide  den  måde,  du 
spiller  på."  Ty  smilede  til  ham  og  sagde:  „Tak  skal  du 
have.  Jeg  er  meget  glad  for  at  have  mødt  dig,  kamme- 
rat." 

Mitzi  gik  i  skole  næste  dag  og  fortalte  Ty:  „Min  lille- 
bror synes,  at  du  er  noget  helt  særligt."  Fra  da  af  vide- 
rebragte hun  beskeder  mellem  Ty  og  Weslon.  Snart 
blev  de  to  rigtige  kammerater.  Efter  hver  fodboldkamp 
kunne  de  ses  sammen,  med  Ty's  arm  rundt  om  Wes- 
lon, mens  de  snakkede  løs  om  kampen.  Vi  kom  til  alle 
fodboldkampe,  selv  dem,  der  blev  spillet  udenbys. 

Efterhånden  som  vi  kom  til  at  kende  Ty,  fandt  vi 
ud  af,  at  han  var  populær  hos  alle  -  unge  og  gamle. 

Han  drak  ikke,  røg  ikke,  tog  ikke  narkotika,  og  han 
havde  gode  moralske  værdinormer.  Han  opmuntrede 
Weslon  til  at  undgå  skadelige  ting  og  gentog  ofte  sin 
yndlingssætning:  „Hold  dig  tæt  til  Herren." 

Flere  uger  efter  at  de  var  blevet  venner,  kom  Mitzi 
hjem  fra  skole  med  dårlige  nyheder.  Med  et  udtryk  af 
vantro  sagde  hun:  „Det  er  så  sørgeligt.  Ty  har  dissemi- 
neret sklerose.  De  siger,  at  han  måske  ikke  kan  leve 
mere  end  ét  år."  Weslon  blev  chokeret,  da  vi  fortalte 
ham,  hvad  dissemineret  sklerose  var.  En  dyb  tavshed 
kom  over  os,  da  alvoren  i  Ty 's  sygdom  gik  op  for  os. 

I  de  næste  par  måneder  havde  Ty  flere  anfald,  der 
krævede  hospitalsindlæggelse.  Han  tabte  sig,  men 
tvang  sig  selv  til  at  yde  en  god  indsats  på  fodboldba- 
nen. Ty  var,  ligesom  Mitzi,  medlem  af  skolens  sang-  og 
dansegruppe.  Han  kom  til  mange  vanskelige  øvelser 
og  optrædener  mellem  hospitalsindlæggelserne. 

Sent  en  aften  ringede  Ty's  far  til  os.  „Ty  er  meget 
syg.  Jeg  tror,  at  det  ville  hjælpe  ham,  hvis  Weslon 
kunne  besøge  ham  på  hospitalet  i  morgen.  Han  er 
blind  og  lammet  fra  taljen  og  nedefter." 

Efter  telefonsamtalen  gik  Weslon  ind  på  sit  værelse. 
Han  kom  ud  lidt  senere,  med  sine  grønne  øjne  våde  af 
tårer  og  sagde:  „Jeg  har  bedt  for  Ty." 

Den  næste  dag  kom  vi  til  hospitalet  med  gaver,  der 
var  købt  for  Weslons  sparepenge.  Ty  hilste  på  Weslon 


med  et  opmuntrende:  „Hej,  kammerat!  Hvordan  har 
du  det?  Jeg  kan  ikke  se  noget  tydeligt,  du  ser  ud  som  en 
skygge  for  mig." 

„Vi  har  noget  med  til  dig,  Ty, "  sagde  jeg  og  prøvede 
på  ikke  at  lade  ham  høre  frygten  i  min  stemme. 

„Tak  skal  I  have,"  sagde  Ty,  mens  hans  mørke  øjne 
så  hen  imod  os,  uden  at  kunne  fokusere.  Under  vort 
besøg  var  vore  ord  opmuntrende,  men  mit  hjerte  gjor- 
de ondt,  da  jeg  så  de  to  kammerater  tale  sammen. 

Vi  undrede  os,  da  hospitalet  nogle  få  dage  senere  ud- 
skrev Ty.  Han  kom  hjem  med  synet  i  behold  og  følel- 
sen i  hans  ben  var  ved  at  vende  tilbage.  Snart  var  han 
tilbage  i  skolen. 

Vores  familie  tilbragte  meget  tid  sammen  med  Ty  i  de 
næste  måneder.  Latter  og  venskab  opløftede  os  under 
Ty's  besøg.  Han  talte  med  Weslon  om  mange  ting,  idet 
han  altid  understregede  sit  slogan:  „Hold  dig  tæt  til 
Herren." 

Lige  efter  jul  blev  Ty  fløjet  til  hospitalet  i  Phoenix  i 
Arizona  for  at  blive  behandlet.  Mens  han  var  der,  gik 
han  i  koma.  Netop  som  vi  havde  besluttet  at  tage  Wes- 
lon med  på  den  lange  tur  til  Phoenix,  fordi  lægerne 
ikke  regnede  med  at  Ty  ville  overleve,  ringede  telefo- 
nen. Ty  var  ikke  længere  i  koma! 

Efter  udskrivningen  fra  hospitalet  tog  Ty's  forældre 
ham  med  til  en  specialist  i  Californien.  Efter  mange 

Selv  fra  sin  mission 
fortsatte  Ty  kontakten 
med  Weslon  i  breve,  som 
opmuntrede  drengen  til 
at  forberede  sig  til  sin 
egen  mission.  I  hvert 
brev  lagde  Ty  en  mønt 
eller  to  til  Weslons 
missionsopsparing. 


prøver  udelukkede  lægerne  dissemineret  sklerose. 
Adskillige  ekstra  prøver  viste,  at  Ty  led  af  en  virus,  der 
angreb  nervesystemet,  når  han  var  stresset  eller  ud- 
mattet. Vi  var  glade  og  lettede,  da  vi  hørte  nyheden.  Ty 
var  stadig  en  syg  ung  mand,  men  nu  vidste  han,  hvor- 
dan han  skulle  undgå  de  afkræftende  anfald,  og  det 
bedste  af  det  hele  var,  at  han  nu  ikke  længere  stod  over 
for  en  mulig  tidlig  død. 

På  trods  af  mange  forsømmelser  fra  skolen,  havde 
Ty  det  godt  nok  til  at  bestå  eksamen  sammen  med  sine 
klassekammerater  i  maj.  I  sommerferien  havde  Ty  et 
job  og  trænede  til  en  fodboldkamp  for  udvalgte  high 
school-spillere  i  staten  Arizona.  Han  var  en  af  de  fire 
unge  mænd,  som  var  blevet  udvalgt  fra  vores  region  til 
at  spille  på  statens  hold.  Weslon  var  inviteret  til  træ- 
ningen, og  vi  kørte  den  lange  tur  til  Prescott  i  Arizona 
for  at  overvære  kampen.  På  grund  af  sin  sygdom  var 
Ty  den  mindste  spiller  i  vægt  i  kampen,  men  hans  ind- 
sats var  med  til  at  føre  hans  hold  til  sejr. 

Efter  kampen  kom  han  løbende  over  banen,  dækket 
af  sved,  men  strålede  med  sit  store,  hvide  smil.  Ty 
lagde  armen  om  sin  kammerat,  og  de  snakkede  om 
kampen,  mens  jeg  tog  billeder.  Han  sagde  til  Weslon: 
„Bliv  her.  Jeg  skal  lige  hente  noget."  Kort  efter  kom 
han  løbende  tilbage.  I  hånden  havde  han  sin  kasket, 
som  han  havde  fået  for  at  spille  kampen.  Han  sagde  til 


Weslon:  „Den  skal  du  have.  Tak  fordi  du  kom  til  min 
kamp,  kammerat." 

Ty  har  været  en  inspiration  for  mange.  Han  modtog 
den  første  „Ty  Workman  belønning"  på  Round  Valley 
High  School.  Denne  belønning  uddeles  hvert  år  til  en 
elev,  som  har  klaret  sig  godt  på  trods  af  modgang. 

December  1987  kom,  og  med  den  kom  Ty' s  mis- 
sionskaldelse  til  Charlotte  i  North  Carolina.  I  sin  tale 
nævnte  han:  „Jeg  har  en  lille  ven  her,  som  virkelig  be- 
tyder noget  for  mig.  Det  er  Weslon  Whiting."  Det  var 
et  meget  følelsesmættet  møde  for  os  alle. 

Ty  gennemførte  en  ærefuld  mission.  Han  fortsatte 
med  at  huske  sin  lille  kammerat.  Han  skrev  breve  i 
samme  ånd,  som  han  plejede  at  tale  til  Weslon.  I  stedet 
for  at  tænke  på  den  glæde,  han  havde  givet  en  lille 
dreng,  vendte  han  situationen  om.  Jeg  vil  f  .eks.  huske 
én  sætning  meget  længe:  „Weslon,"  skrev  Ty,  „du  har 
været  en  stor  hjælp  for  mig,  mere  end  du  nogen  sinde 
kan  forstå. "  I  alle  de  breve,  han  sendte  til  sin  lille  kam- 
merat, lagde  han  en  mønt  eller  to  til  Weslons  missio- 
næropsparing. 

Det  er  nu  tre  år  siden,  at  man  troede,  at  Ty  ikke  ville 
overleve.  Jeg  takker  denne  usædvanlige  unge  mand 
for  at  give  mig  tro  på  den  yngre  generation.  Og  jeg  tak- 
ker ham  for  at  være  et  strålende  eksempel  på  en  virke- 
lig helt  for  min  lille  søn.  □ 

Påskeløfter,  som  blev  opfyldt 
ved  den  første  nadver 


Terry  W.  Treseder 


\TF"  or  Herres  sidste  måltid  fremstår  i  evange- 
f  liet  som  begyndelsen  til  begivenheder,  der 
er  så  storslåede,  at  alle  mennesker  -  leven- 
de, døde  eller  endnu  ufødte  -  ville  være  af- 
hængige af  Jesus,  Messias,  for  at  få  udødelighed  og  op- 
højelse. Tidspunktet  for  denne  betydningsfulde  be- 
givenhed var  valgt  af  mesterlæreren. 

Den  første  nadver  var  ikke  alene  enestående  som  en 
ny  nadver.  Den  var  også  opfyldelsen  af  mere  end  et  tu- 
sind års  løfter,  som  man  havde  gentaget  og  bedt  for 
hvert  år  under  påskehøjtideligheden,  siden  Israel 
vandrede  i  ørkenen.  Jo  mere  vi  forstår  og  påskønner 
påskehøjtideligheden,  som  jøderne  afholdt  den  på 
Jesu  tid,  desto  bedre  kan  vi  forstå  vore  nadverpagter 
og  atter  forundre  os  over  vor  brors,  Herren  Jesu  Kristi 
uendelige  kærlighed  og  tålmodighed. 

Som  Det  Gamle  Testamentes  Gud  befalede  Jehova 
specifikt  sine  nyligt  frigjorte  børn  at  huske  deres  udfri- 
else af  Ægypten: 

„I  skal  holde  det  usyrede  brøds  højtid,  thi  på  denne 
selv  samme  dag  førte  jeg  eders  hærskarer  ud  af  Ægyp- 
ten, derfor  skal  I  højtideligholde  denne  dag  i  alle  kom- 
mende slægtled  .  .  . 

Når  eders  børn  spørger  eder:  Hvad  betyder  den 
skik,  I  der  har? 


så  skal  I  svare:  Det  er  påskeoffer  for  Herren,  fordi 
han  gik  israelitternes  huse  forbi  i  Ægypten,  dengang 
han  slog  ægypterne,  men  lod  vore  huse  urørte" 
(2  Mos.  12:17,  26-27). 

Ved  at  introducere  påskehøjtideligheden  sikrede 
Herren  sig,  at  hans  afgudsdyrkende  børn  ville  blive  en 
nation,  der  var  bedre  beredt  til  deres  åndelige  konge. 

Påsken  højtideligholdt  Israels  udfrielse  af  ægyptisk 
fangenskab.  Gennem  profeten  Moses  viste  Herren  sin 
magt  ved  en  serie  af  plager.  Som  en  forberedelse  til 
den  sidste  plage,  hvert  hus'  førstefødtes  forfærdelige 
død,  befalede  Herren,  at  hver  familie  skulle  ofre  et 
fuldkomment,  lydefrit  lam: 

„Tag  eder  ysopkoste,  dyp  dem  i  blodet  i  fadet  og 
stryg  noget  deraf  på  overliggeren  og  de  to  dørstolper; 
og  ingen  af  eder  må  gå  ud  af  sin  husdør  før  i  morgen. 

Thi  Herren  vil  gå  omkring  og  slå  ægypterne,  og  når 
han  da  ser  blodet  på  overliggeren  og  de  to  dørstolper, 
vil  han  gå  døren  forbi  og  ikke  give  ødelæggeren  ad- 
gang til  eders  huse  for  at  slå  eder"  (2  Mos.  12:22-23). 

I  denne  udfrielsens  nat  mættede  de  israelitiske  fami- 
lier sig  med  et  måltid,  bestående  af  offerlammet  og  det 
usyrede  brød,  for  de  havde  ikke  tid  til  at  vente  på,  at 
det  syrede  brød  skulle  hæve  (se  2  Mos.  12:39). 

I  påskeceremoniens  3000-årige  historie  er  meget  lidt 

Ligesom  Israels  børn  kan  vi  også  blive  frelst 
fra  ødelæggeren  ved  lammets  blod,  hvis  vi  blot 
vil  „stryge  noget  deraf  på  overliggeren  og  de 
to  dørstolper"  af  vort  liv  ved  omvendelse. 


ændret.  De  grundlæggende  symboler  i  den  bibelske 
påske  findes  stadig  i  dag,  og  rækkefølgen  og  betydnin- 
gen af  måltidets  symboler  er  stadig  de  samme.  Kun  rol- 
lerne for  børnene  er  tilføjet  til  Haggada'en  (påskema- 
nuskriptet) for  at  hjælpe  dem  med  at  lære  om  udvand- 
ringen, og  to  yderlige  symbolske  retter  blev  medtaget 
i  påskemåltidet  efter  at  templet  i  Jerusalem  blev  øde- 
lagt. Vi  kan  overveje  det  sidste  måltid  i  lyset  af  disse 
påsketraditioner  og  huske,  at  Herren  selv  grundlagde 
denne  hellige  højtidelighed  og  senere  opfyldte  den  og 
atter  grundlagde  den  som  nadveren. 

ET  RENT  HUS 

På  den  første  dag  i  påsken,  sendte  Herren  to  af  sine 
disciple  hen  for  at  finde  og  berede  et  sted,  hvor  han  og 
hans  disciple  kunne  fejre  påsken  (se  Mark.  14:12-15). 

De  to  disciple,  der  blev  sendt  ud  for  at  forberede  på- 
skemåltidet, blev  ledt  til  et  værelse  ovenpå  i  et  hus. 
Mens  de  var  der,  undersøgte  de  sandsynligvis  værel- 
set, for  at  se  om  det  var  fuldstændig  rent.  Endnu  i  dag 
er  rengøring  af  huset  en  del  af  enhver  trofast  jødes  reli- 
giøse liv,  når  man  nærmer  sig  påskeaften. 

Frelseren  viderebragte  denne  tradition  til  sin  Faders 
hus,  templet.  Han  indledte  sin  tjenestegerning  under 
en  påskehøjtidelighed  ved  at  rense  templet  for  vekse- 
lerer og  tyve  (se  Joh.  2:15).  Han  afsluttede  sin  tjene- 
stegerning på  lignende  måde:  Efter  sit  triumf  indtog  i 
Jerusalem,  blandt  beundrene  bifaldsråb  fra  påskeska- 


rerne, rensede  han  atter  templet  for  uhellige  aktivite- 
ter (se  Matt.  21:12).  Ved  begge  lejligheder  indbød  han 
de  åndeligt  hungrende  mængder  til  at  komme  ind  i 
den  nu  rene  helligdom,  og  han  helbredte  de  syge,  præ- 
dikede kærlighedens  evangelium  og  profeterede  om 
sin  død,  opstandelse  og  andet  komme. 

OFFERLAMMET 

Markus  skriver,  at  „på  den  første  af  de  usyrede 
brøds  dage  .  .  .  slagtede  (de)  påskelammet"  (Mark. 
14:12).  Om  eftermiddagen  på  påskens  første  dag,  tog 
det  ældste  medlem  i  hvert  hus,  som  traditionen  bød,  et 
lydefrit  lam  til  templet  som  et  offer.  Lammet  blev 
dræbt  af  præsten,  og  dernæst  givet  tilbage  til  giveren 
til  påskemåltidet.  For  at  kødet  skulle  være  i  orden  til 
påskemåltidet,  skulle  en  præst  ofre  dyret  i  templet. 

Dette  krav  forklarer  delvist,  hvorfor  historikerne  be- 
rettede om  så  store  mængder  i  Jerusalem  i  påskeugen. 
(Den  samtidige  jødiske  historiker,  Flavius  Josephus, 
beretter,  at  256500  mennesker  deltog  i  en  enkelt 
påske).  På  grund  af  tradition  og  religiøs  tro  kom  disse 
store  mængder  til  Jerusalem,  hvor  de  ofrede  deres  lam 
i  templet.  Loven  foreskrev,  at  disse  lam  skulle  slagtes 
inden  for  en  to-timers  periode  (ca.  mellem  kl.  15  og  17). 
Det  kunne  lade  sig  gøre,  fordi  det  var  blevet  skik  at 
foretage  disse  ofringer  på  to  på  hinanden  følgende 
dage. 

Hvis  Frelseren  spiste  sit  påskemåltid  på  den  første  af 

disse  to  dage  (hvilket  synes  at  være  tilfældet  i  henhold 
til  Markus'  beretning),  så  døde  Herren  den  følgende 
dag  på  korset,  mens  påskelammene  blev  slagtet  i 
templet. 

Frelserens  identitet  med  offerlammet  er  vidt  bekræf- 
tet overalt  i  skrifterne,  gamle  som  nye.  Esajas  profete- 
rede: „Som  et  lam,  der  føres  hen  at  slagtes"  (Es.  53:7). 

Peter  udtalte:  „I  ved  jo,  at  det  ikke  var  med  forkræn- 
kelige ting  ...  I  blev  løskøbt .  .  .  men  med  Kristi  dyre- 
bare blod  som  med  blodet  af  et  lam  uden  plet  og  lyde. 


Hertil  var  han  forud  bestemt,  før  verdens  grundvold 
blev  lagt"  (1  Pet.  1:18-20). 

Mormon  udbrød:  „O,  I  lidettroende,  vend  jer  derfor 
til  Herren;  råb  af  al  magt  til  Faderen  i  Jesu  navn,  så  at 
I  måske  kan  blive  fundet  pletfri,  rene,  skønne  og 
hvide,  renset  ved  Lammets  blod,  på  den  store  og  yder- 
ste dag"  (Mormon  9:6). 

Kun  den  syndfri,  lydefri  Messias  kunne  forløse  os 
fra  vore  synder  og  opfylde  retfærdighedens  strenge 
krav.  Ligesom  Israels  børn  kan  vi  også  blive  frelst  fra 

ødelæggeren  ved  lammets  blod,  hvis  vi  blot  vil  „stryge 
noget  deraf  på  overliggeren  og  de  to  dørstolper"  af 
vort  liv  ved  omvendelse. 

VINTRÆETS  FRUGT 

Vintræets  frugt  -  vin  eller  druesaft  -  tjente  to  forskel- 
lige formål  i  det  gamle  påskemåltid.  Det  tjener  det 
samme  formål  i  dag.  Det  første  glas  symboliserer  glæ- 
den ved  den  vundne  frihed.  I  henhold  til  Haggada'en 
bliver  en  velsignelse  udtalt  over  vinen  eller  druesaften: 

„Velsignet  er  du,  Herre  vor  Gud,  universets  konge, 


som  skabte  det,  vintræet  frembringer.  Velsignet  er  du, 
Herre  vor  Gud,  universets  konge,  som  har  .  .  .  hellig- 
gjort os  med  sine  bud.  Og  du  har  givet  os,  o  Herre  vor 
Gud,  i  kærlighed  .  .  .  det  usyrede  brøds  fest,  vor  fri- 
heds højtid  ...  og  har  givet  os  dine  hellige  højtider  til 
glæde  og  fryd." 

Messias  velsignede  ikke  denne  første  kop  på  den  tra- 
ditionelle måde.  I  stedet  tog  han  „en  kalk,  takkede  og 
sagde:  ,Tag  dette  og  del  det  imellem  jer! 

Thi  jeg  siger  jer,  at  fra  nu  af  skal  jeg  aldrig  mere  drik- 
ke af  vintræets  frugt,  førend  Guds  rige  er  kommet' " 
(Luk.  22:17-18). 

Frelserens  identitet  med  offerlammet  er  vidt 
bekræftet  overalt  i  skrifterne,  gamle  som  nye.  Esajas 
profeterede:  „som  et  lam,  der  føres  hen  at  slagtes." 


Der  ville  ikke  være  nogen  glæde  for  Frelseren,  før 
hans  mission  på  jorden  var  fuldført,  før  han  vendte  til- 
bage som  et  herliggjort,  opstandent  væsen,  der  havde 
overvundet  alt  på  sine  brødres  og  søstres  vegne,  som 
var  bundet  af  synd. 

USYRET  BRØD 

Som  en  del  af  forberedelsen  til  påskemåltidet,  skulle 
det  øvre  værelse  være  renset  for  surdej  (gær).  Intet, 
der  indeholdt  gær  måtte  findes  i  huset. 

Spisning  af  usyret  brød,  eller  matza  har  altid  været 
kendetegnende  for  påsken.  Skrifterne  kalder  det  fak- 
tisk for  „det  usyrede  brøds  højtid"  (se  2  Mos.  12:17; 
Matt.  26:17).  I  dag,  ligesom  tidligere,  leder  alle,  i  huset 
efter  brødkrummer  eller  flasker  med  gærede  drikkeva- 
rer aftenen  før  påskemåltidet.  Bunken  med  gærede 
produkter  fjernes  så  fra  hjemmet  og  brændes.  I  en  hel 
uge  må  man  kun  spises  matza. 

Denne  del  af  påsken  var  betydningsfuld  for  Herren, 
for  han  befalede  det  utrykkeligt: 

„I  syv  dage  .  .  .  må  I  ikke  nyde  noget  som  helst  syret; 
hvor  end  I  bor,  skal  I  spise  usyret  brød"  (2  Mos. 
12:19-20). 

Paulus  uddybede  betydningen  af  gær  i  forbindelse 
med  påsken,  da  han  skrev:  „Jeres  selvros  tager  sig  ilde 
ud.  Ved  I  ikke,  at  en  smule  surdej  syrer  hele  dejen? 

Rens  den  gamle  surdej  ud,  for  at  I  kan  være  en  ny 
dej,  da  I  jo  er  usyrede;  thi  også  vort  påskelam  er  slag- 
tet, nemlig  Kristus. 


Lad  os  derfor  holde  højtid,  ikke  med  gammel  surdej, 
ej  heller  med  sletheds  og  ondskabs  surdej,  men  med 
renheds  og  sandheds  usyrede  brød"  (1  Kor.  5:6-8). 

Brød  Herren  usyret  eller  syret  brød,  da  han  indstifte- 
de nadveren?  I  de  græske  manuskripter  bruges  ordet 
azymos,  når  de  usyrede  brøds  højtid  omtales,  og  ordet 
artos  bruges,  når  man  beskriver  det  brød,  der  bruges 
under  det  sidste  måltid.  Brugen  af  begge  typer  brød 
ville  have  været  i  overensstemmelse  med  Mesterens 
undervisning  i  traditionel  hebraisk  praksis  og  sym- 
bolsk nyskabelse.  Hvis  han  havde  brudt  matzah,  ville 
han  have  indordnet  sig  under  påskens  ritual  og  allige- 
vel have  bibragt  matzah  en  ny  betydning.  Hvis  han 
havde  brudt  et  nyt,  gæret  brød,  ville  han  på  dramatisk 
vis  have  illustreret  frelsens  nye  surdej,  som  han  bragte 
ind  i  verden: 

„Endnu  en  lignelse  fortalte  han  dem:  ,Med  himme- 
riget er  det  ligesom  med  en  surdej,  som  en  kvinde  tog 
og  kom  i  tre  mål  hvedemel,  indtil  det  blev  gennemsy- 
ret alt  sammen' "  (Matt.  13:33). 

Præcis  som  brødet  symboliserede  Kristus  og  hans 
forsonende  offer,  skulle  hans  disciple  sprede  hans  frel- 
sesbudskab.  De  skulle  gennemsyre  verden,  ligesom 
de  selv  var  gennemsyret  af  evangeliets  nye  surdej . 

Ligesom  i  dag  vaskede  lederen  for  påskemåltidet  i 
gamle  dage  sine  hænder,  derpå  takkede  han  Gud,  vel- 
signede matzah  og  delte  den  rundt,  så  alle  kunne  spise. 
Matzah  var  symbol  på  frihed,  idet  israelitterne  havde 
forladt  Ægypten  så  hurtigt,  at  brødet  ikke  kunne  nå  at 
hæve  rigtigt. 

Herren  tilføjede  en  ny  betydning  til  det  symbolske 
brød,  da  han  „tog  et  brød,  takkede  og  brød  det,  gav 
dem  det  og  sagde: , Dette  er  mit  legeme,  som  gives  for 
jer:  gør  dette  til  ihukommelse  af  mig!'"  (Luk.  22:19). 

Brødet  symboliserer  stadig  frihed  -  frihed  fra  død  og 
synd  -  men  det  symboliserer  også  den  måde,  hvorpå 
frelse  fås.  Når  vi  tager  nadverbrødet,  gør  vi  ligeledes 
symbolsk  Frelseren  til  en  del  af  os,  af  vort  liv.  Jesus  er 
vort  livs  brød,  det  eneste  middel  til  forløsning.  Jesus 
henviste  ofte  i  sine  tjenestegerning  til  sig  selv  som  li- 
vets brød  (se  Joh.  6:47-51). 

VINTRÆETS  FRUGT  IGEN 

Ved  påskemåltidet,  når  alle  har  spist  en  portion  af 
matzah,  fortæller  lederen  i  henhold  til  traditionen  be- 
retningen om  udvandringen,  idet  han  fire  gange  hol- 
der pause  i  sin  beretning  for  at  velsigne  vintræets  frugt 
og  bede  om  opfyldelse  af  guddommelige  løfter: 

„Frels  os,  o  Herre,  beder  vi  dig.  Vi  beder  dig,  o 
Herre,  lad  os  få  fremgang  .  .  .  Må  den  Barmhjertige 
gøre  os  værdige  til  at  se  Messias7  dage  og  livet  i  den 
verden,  der  skal  komme.  ,Han  er  frelsens  tårn  for  sin 
Konge  og  viser  venlighed  mod  hans  salvede,  mod 
David  og  mod  hans  sæd  for  evigt . '  Han  som  stifter  fred 
i  det  høje,  må  han  stifte  fred  for  os  alle  og  for  hele  Isra- 
el. Og  sig  Amen!"  (Haggada). 

Herren  afvigede  atter  fra  traditionen  ved  at  forstær- 
ke betydning  af  vinen  eller  druesaften:  „Denne  kalk  er 
den  nye  pagt  ved  mit  blod,  som  udgydes  for  jer"  (Luk. 
22:20). 

Løfterne  blev  opfyldt  denne  nat  ved  udgydelsen  af 
Guds  elskede  Søns  blod.  Saften  symboliserede  ikke 
længere  forventede  løfter,  men  løfter,  der  trofast  var 
blevet  indfriet. 

BITRE  URTER 


„I  skal  spise  kødet  samme  nat,  stegt  over  ilden,  og  I 
spise  usyret  brød  og  bitre  urter  dertil"  (2  Mos. 
12:8). 


skal 


Det  er  sædvane  på  dette  tidspunkt  af  påskehøjtiden 
at  spise  bitre  urter,  som  f  .eks.  peberrod  og  grønne  løg, 
som  symboliserer  fangenskabets  bitterhed.  Meget  ofte 
spises  knuster  urter  (meror)  på  matzah,  sammen  med 
haroset  (en  blanding  af  æbler,  nødder  og  krydret  sovs). 
Haroset  symboliserer  den  mørtel,  som  israelitterne 
brugte  til  at  fremstille  mursten. 

Selv  om  skriften  ikke  specielt  nævner  denne  traditi- 
on, kan  Jesus  muligvis  have  fulgt  dette  veletablerede 
mønster.  Det  er  værd  at  bemærke,  at  på  det  tidspunkt, 
hvor  Jesus  og  hans  disciple  skulle  have  spist  dette  ube- 
hagelige måltid  -  lige  efter  velsignelsen  af  vinen  -  blev 
Jesus  meget  „bevæget  i  ånden" .  Mens  de  spiste,  vidne- 
de Frelseren:  „Men  se,  han,  som  forråder  mig,  rækker 
hånden  over  bordet  sammen  med  mig! "  (Luk.  22:21) 

Herren  havde  tvættet  Judas'  fødder  lige  så  kærligt, 
som  han  havde  tvættet  alle  de  andres  fødder.  Han 
havde  tilbudt  Judas  symbolerne  på  evigt  liv,  en  storslå- 
et kærlighedsgave.  Herren  kunne,  selv  om  han  vidste, 
at  denne  apostel  havde  spist  sig  til  sin  egen  fordøm- 
melse, ikke  undgå  at  føle  stor  bedrøvelse,  da  han 
tænkte  på  tabet  af  og  forræderiet  hos  en,  han  elskede. 

SALTVAND 

Sammen  med  de  bitre  urter  er  der  skåle  med  salt- 
vand, hvori  deltagerne  i  måltidet  dypper  grøntsagerne 
(karpas),  som  f.eks.  salat  eller  løgstilke.  Saltvandet 
symboliserer  slaveriets  tårer. 

Vi  finder  kun  én  antydning  af,  at  Jesus  og  hans  di- 
sciple fulgte  denne  skik.  Efter  at  Jesus  havde  fortalt,  at 
der  var  en  forræder  blandt  dem,  begyndte  hans  discip- 
le at  spekulere  på,  hvem  der  kunne  være  den  skyldige. 
„Da  blev  de  meget  bedrøvede  og  begyndte  hver  især  at 
spørge  ham:  ,Det  er  dog  vel  ikke  mig,  Herre?' 

Han  svarede  og  sagde:  ,Han,  som  nu  sammen  med 
mig  stak  hånden  i  fadet,  han  vil  forråde  mig' "  (Matt. 
26:22-23). 

Den  åndelige  fangenskabs  bitterhed  og  tårer  i  mod- 
sætning til  frihedens  lykkelige  glæde  kunne  ikke  illu- 
streres bedre. 

De,  som  vælger  at  følge  Frelseren,  nyder  af  den 
lykke  og  forløsning,  som  kun  kan  komme  ved  Herrens 
forløsende  offer,  som  symboliseres  ved  vintræets 
frugt  og  ved  det  livgivende  brød.  De,  som  afviser  ham, 
oplever  elendighed  og  åndeligt  slaveri,  som  symboli- 
seres ved  de  bitre  urter  og  saltvandet. 

TALEN  VED  MÅLTIDET 

Efter  udvandringens  symbolske  måltid  skulle  Je- 
sus og  hans  disciple  have  begyndt  at  spise  et  festmål- 
tid, som  i  gamle  dage  omfattede  offerlammet.  Efter 
ødelæggelsen  af  templet  i  Jerusalem  afholdt  de  jødiske 
familier  sig  imidlertid  fra  at  spise  stegt  kød  for  at  undgå 
blasfemien  ved  at  spise  upassende  kød  (kød,  som 
ikke  kunne  forberedes  i  templet).  En  stegt  skank 
blev  tilføjet  påskemåltidet  for  at  symbolisere  påske- 
lammet. 

På  dette  tidspunkt  i  påskemåltidet  kommenterede 
lederen  typisk  emnet  frihed.  (Nutidige  rabbier  citerer 
ofte  rabbinske  ordsprog  eller  taler  om  historiske  begiv- 
enheder, som  f. eks.  holocaust,  den  russiske  forfølgel- 
se eller  staten  Israel).  Johannes  nedskrev  den  menne- 
skelige histories  mest  storslåede  påsketale,  som  be- 
gyndte kort  efter  måltidet  (se  Joh.  13-17). 

Herren  indledte  sin  tale  med  at  tvætte  sine  apostles 
fødder,  hvilket  sædvanligvis  var  et  ærestegn,  som 
værten  gav  højt  agtede  gæster.  Frelseren  var  således  et 
smukt  eksempel  på  de  høje  dyder  hos  en  mester,  som 
tjente,  en  mester,  som  elskede  (se  Joh.  13:12-15). 

Efter  denne  kærlighedsgerning  udtrykte  Frelseren 
resten  af  aftenen  sin  kærlighed  til  apostlene,  idet  han 
formanede  dem  til  at  følge  sit  eksempel: 

„Som  Faderen  har  elsket  mig,  således  har  jeg  også 
elsket  jer;  bliv  i  min  kærlighed  .  .  . 

Dette  er  mit  bud,  at  I  skal  elske  hverandre,  ligesom 
jeg  har  elsket  jer"  (Joh.  15:9,  12). 

Frelseren  dvælede  ved  kærlighedens  budskab,  idet 
han  forudsagde  omstændighederne  omkring  hans 
egen  død,  trøstede  apostlene  med  en  forsikring  om,  at 
han  ville  vende  tilbage.  Han  forklarede  Helligåndens 


rolle  og  gik  i  forbøn  til  Gud  for  „sine  egne  her  i  verden" 
(Joh.  13:1). 

De  samme  budskaber  bør  gennemtrænge  vore  tan- 
ker, når  vi  tænker  på  Frelseren  under  nadverbøn- 
nerne. 

FRIHEDSSALMEN 

„Efter  de  havde  sunget  lovsangen,  gik  de  ud  til  Olie- 
bjerget" (Mark.  14:26). 

Påskehøjtiden  ender  sædvanligvis  med  hyldest-  og 
frihedssalmer. 

Hvilken  salme  sang  menneskehedens  Frelser  på  sin 
vej  til  Getsemane?  Skrifterne  fortæller  det  ikke.  Ved 
den  store  højtid  sang  Israel  Hallel,  det  navn  der  er 
givet  til  Salme  113-118.  Det  kan  også  have  været  Salme 
136,  kendt  som  „den  store  Hallel" .  Familien  citerede 
disse  salmer  i  påsken  og  i  templet.  De  er  alle  hyldest- 
og  takkesalmer  for  Herrens  magt  og  befrielse.  Salme 
118  er  en  messiansk  salme,  der  taler  om  Frelserens  for- 
løsning af  menneskeheden  fra  fysisk  og  åndelig  død. 
Salme  116  omtaler  udfrielsen  fra  døden. 

Hundreder  af  påskesalmer  er  siden  blevet  kompone- 
ret og  sunget  gennem  århundrederne  -  nogle  bibel- 
ske, andre  rabbinske,  andre  skrevet  af  nutidige  salmi- 
ster. I  denne  påsketid  vil  millioner  af  jødiske  familier 
synge  sådan  en  salme: 

Lad  os  derfor  glæde  os 

over  underet  ved  vor  udfrielse 

fra  fangenskab  til  frihed, 

fra  smerte  til  glæde, 

fra  sorg  til  fest, 

fra  mørke  til  lys. 

Lad  os  altid  synge  en  ny  sang  for  Herren.  □ 


Terry  W.  Treseder  bor  i  Crystal  Heights  2.  ward  i 
Salt  Lake  (Utah)  Highland  Stake.  Hun  har  eksamen  i 
mellemøstlige  studier  fra  Brigham  Young  University  i 
Provo,  Utah. 

der  var  tilgivet,  men  ikke  glemt 


Heather  O'Brien 


Efter  flere  års  inaktivitet  bekendtgjorde  min 
far  pludselig  en  dag,  at  vi  skulle  tilbage  til 
Kirken.  Det  protesterede  jeg  ret  meget  over. 
I  hele  min  barndom  havde  jeg  kun  kendt 
ganske  lidt  til  mormonkirken.  Jeg  vidste  kun,  at  der 
var  regler  mod  alt  det,  jeg  i  øjeblikket  gjorde.  Jeg  anså 
religionen  for  en  fanatisk  organisation,  som  krævede 
selvfornægtelse.  Og  det  var  noget  mine  venner  og  jeg 
ikke  forstod  og  på  alle  måder  misbilligede.  Hvad  ville 
mine  venner  desuden  sige,  hvis  de  fandt  ud  af  det? 

Til  sidst  blev  min  far  og  jeg  enige  om,  at  jeg  blot  skul- 
le prøve  at  komme  i  kirke  et  stykke  tid,  og  hvis  jeg  så 
besluttede  mig  til  ikke  at  komme  mere,  ville  han  ikke 
tvinge  mig  til  det.  Det  blev  søndag.  Jeg  sad  ved  nadver- 
mødet og  i  Søndagsskolen,  som  om  jeg  var  døv.  Så 
kom  Unge  Piger.  Jeg  sad  i  hjørnet  af  klasseværelset, 
med  armene  over  kors  og  med  øjnene  stirrende  lige 
ud.  (Senere  fandt  jeg  ud  af,  at  jeg  havde  skræmt  min 
vejleder  nøjagtig  lige  så  meget,  som  jeg  ønskede).  Da 
den  søndag  var  overstået  erklærede  jeg,  at  jeg  aldrig 
ville  komme  der  igen!  For  at  undgå  at  skulle  i  kirke  de 
følgende  søndage,  påstod  jeg,  at  jeg  havde  alle  mulige 
slags  sygdomme,  lige  fra  forkølelse  til  halsbetændelse. 
Selv  om  jeg  ville  have  nægtet  det  på  det  tidspunkt, 
følte  jeg  noget  den  første  søndag,  vi  kom  tilbage  til  Kir- 


ken. Jeg  følte  noget  fra  den  vejleder,  som  virkelig  lod  til 
at  bekymre  sig  for  denne  fremmede  pige  i  hendes  klas- 
se. Jeg  følte  også  noget  fra  en  skolekammerat,  som  var 
medlem,  og  som  var  interesseret  i  mit  åndelige  vel- 
færd. Hver  gang  jeg  gjorde  noget  forkert  fra  den  dag, 
mindede  hun  mig  om,  at  en  eller  anden  fjern  Gud  så 
alt,  hvad  jeg  gjorde.  På  en  eller  anden  måde  overbevi- 
ste hun  mig  om  nødvendigheden  af  at  blive  ved  med  at 
gå  i  kirke. 

Så  mødte  jeg  vores  biskop,  en  stor  gårdmand,  som 
syntes  alt  for  blid  i  forhold  til  sin  skræmmende  statur. 
Ved  mit  første  interview  med  ham  bad  han  mig  om  at 
bede.  Det  nægtede  jeg.  Jeg  vidste  godt,  hvordan  man 
bad,  men  jeg  kunne  ikke,  fordi  jeg  ikke  troede,  at  Gud 
lyttede  til  en  synder.  Biskoppen  lod  til  at  forstå,  selv 
om  jeg  ikke  kunne  se  hvordan,  for  jeg  var  sikker  på,  at 
han  aldrig  havde  syndet  i  hele  sit  liv.  Men  han  fordøm- 
te mig  ikke.  Han  så  ud  til  at  regne  mig  for  ligeværdig 
med  alle  de  „hellige"  i  vores  ward.  Da  jeg  således  følte 
mig  accepteret,  fortsatte  jeg  med  at  komme. 

De  næste  par  måneder  var  fyldt  med  noget,  jeg  al- 
drig havde  følt  før.  Jeg  fandt  ud  af,  at  det  var  Herrens 
And,  der  prøvede  at  sige  til  mig,  at  alt  det,  jeg  hørte  og 
følte,  var  sandt.  Jeg  tror  ikke,  jeg  havde  et  vidnesbyrd 
på  det  tidspunkt.  Jeg  vidste  kun,  at  jeg  elskede  min 

Nogen  har  sagt  at  synd 
er  ligesom  at  hamre  søm 
i  en  bjælke,  og  at 
omvendelse  trækker 
sømmene  ud,  men  efter- 
lader huller.  Men  .  .  . 

...  de  har  ikke  ret.  Når 
vi  omvender  os,  er  der 
ingen  huller  tilbage,  ford 
vi  får  en  ny  bjælke. 

skolekammerat  og  hendes  sjove  ideer.  Jeg  elskede  min 
vejleder  i  Unge  Piger,  fordi  hun  elskede  mig.  Jeg  elske- 
de min  biskop,  fordi  han  ikke  fordømte  mig.  Jeg  elske- 
de den  følelse,  jeg  havde,  når  jeg  var  sammen  med 
disse  mennesker,  og  jeg  ønskede,  at  jeg  kunne  have 
den  følelse  altid. 

Jeg  var  taknemmelig  for,  at  dette  skoleår  var  over- 
stået. Sommeren  var  en  velkommen  flugt  fra  mine 
gamle  venner,  som  ikke  forstod,  hvorfor  de  så 
mindre  og  mindre  til  mig.  Jeg  vidste,  at  jo 
mindre  jeg  så  til  dem,  desto  lettere  ville  det 
være  at  begynde  på  omvendelsen.  Hver  dag 
var  en  kamp.  Men  den  følgende  august  holdt  jeg  op 
med  at  komme  sammen  med  alle  disse  gamle  venner. 
Nogle  af  dem  var  ligeglade.  Nogle  hadede  mig  og  min 
nye  religion.  Nogle  var  sårede  og  forstod  det  ikke.  Men 
jeg  forstod,  og  jeg  vidste,  at  fra  da  af  ville  jeg  altid  være 
anderledes. 

Jeg  greb  evangeliet  og  holdt  godt  fast.  Jeg  arbejdede 
indædt  for  at  nå  samme  niveau  af  kundskab  som  mine 
venner,  som  var  opdraget  i  Kirken.  Mange  af  mine 
mormonvenner  troede,  at  jeg  var  forfærdelig  selvret- 
færdig .  Jeg  forstår,  at  det  har  virket  sådan  på  dem,  men 
jeg  prøvede  at  være  fuldkommen,  fordi  jeg  var  overbe- 
vist om,  at  jeg  altid  måtte  bære  på  mine  synder.  Jeg  tro- 
ede, at  jeg  ved  at  kende  alle  svarene  i  Kirken  og  modta- 
ge belønninger  i  seminar,  på  en  eller  anden  måde 
kunne  gøre  det  godt  for  alle  de  fejl,  jeg  havde  begået. 
Jeg  husker,  at  jeg  på  det  tidspunkt  troede,  at  jeg  aldrig 
kunne  blive  fri  fra  min  fortid,  som  jeg  ikke  kunne  glem- 
me. Jeg  accepterede  dette  og  besluttede  mig  til,  at  jeg 
som  kompensation  ville  være  fuldkommen. 

Noget  af  det  sværeste  ved  omvendelsen  (i  det  mind- 
ste for  mig)  var  at  tilgive  mig  selv.  I  fire  lange  år  kæm- 
pede jeg.  For  folk  omkring  mig  så  jeg  ud  til  at  være  ån- 
delig og  velbevandret  i  skrifterne.  Andre  fortalte  mig, 
hvor  langt  jeg  var  kommet,  og  hvor  godt  det  gik  mig, 
men  kun  jeg  kendte  det  mørke,  som  var  i  mit  hjerte. 
Jeg  forsagede  fortidens  synder,  og  jeg  var  sikker  på,  at 


Gud  var  tilfreds  med  mit  nye  liv.  Men  jeg  følte,  at  han 
holdt  min  fortid  lige  for  næsen  af  mig  og  bare  ventede 
på,  at  jeg  faldt  igen. 

Til  sidst  bad  jeg  i  min  fortvivlelse  og  forvirring  om  en 
velsignelse.  Ord  kan  ikke  udtrykke  den  fred,  som  jeg 
følte  i  mit  hjerte,  da  jeg  modtog  denne  personlige 
åbenbaring:  Jeg  ville  modtage  Helligåndens  forsikring 
og  vide,  at  vor  himmelske  Fader  var  tilfreds  med  mig. 

Hvorledes  kunne  det  lade  sig  gøre?  Min  hjerne  for- 
stod det  ikke,  men  mit  hjerte  accepterede  det.  Derfor 
troede  jeg  på  det. 

Det  var  ikke  før,  jeg  læste  en  bog  af  Jeffrey  R.  Hol- 
land, daværende  præsident  for  Brigham  Young  Uni- 
versity  i  Provo,  Utah,  at  jeg  fandt  en  forklaring,  jeg 
kunne  forstå.  I  Hozvever  Long  and  Hard  the  Way  fortæller 
præsident  Holland  lignelsen  om  at  livet  er  som  en 
bjælke .  Hver  gang  vi  synder,  hamrer  vi  et  søm  gennem 
denne  bjælke.  Uheldigvis  tror  mange  mennesker,  at 
når  vi  omvender  os,  bliver  sømmene  fjernet,  men  hul- 
lerne er  der  stadig.  Han  forklarer  imidlertid,  at  huller- 
ne er  væk,  fordi  når  vi  omvender  os,  får  vi  en  fuldstæn- 
dig ny  bjælke.  Jeg  syntes,  at  denne  lignelse  var  endnu 
smukkere,  da  jeg  forstod,  at  de  eneste  huller,  der  sta- 
dig findes,  er  dem  i  Kristi  hænder  og  fødder.  Hans 
offer  var  fuldkomment. 

Det  er  af  yderste  vigtighed  at  vide,  at  Herren  har 
lovet  ikke  at  huske  de  synder,  vi  har  omvendt  os  fra  (se 
L&P  58:42).  Det  er  umuligt  at  ændre  sig,  når  man  tror, 
at  man  aldrig  kan  blive  fri  for  uretfærdighed.  Det  er 
vigtigt  at  vide,  at  han  virkelig  kan  gøre  os  rene  igen. 

Jeg  spekulerede  stadig  på,  hvorfor  jeg  ikke  fik  lov  at 
glemme  fortidens  synder.  Hvad  var  formålet  med 
disse  oplevelser?  Jeg  forstår  nu,  at  erindringen  om 
disse  ting  virker  som  en  påmindelse  om  Herrens  barm- 
hjertighed og  tilgivelsens  magt.  Jeg  er  bestemt  ikke 
glad  for  det,  jeg  har  gjort.  Men  jeg  tager  ikke  evangeliet 
for  givet,  fordi  jeg  ved,  hvor  jeg  ville  have  været  uden 
det.  Jeg  er  holdt  op  med  at  se  på  mine  synder  som  læn- 
ker på  min  sjæl,  og  jeg  har  fundet  ud  af,  at  de  kan  være 
en  hjælp  til  at  få  barmhjertighed.  Jeg  anbefaler  ikke 
synd  for  at  kunne  opnå  barmhjertighed.  Ugudelighed 
har  aldrig  været  og  kan  aldrig  blive  lykke,  uanset  hvad 
der  opnås  efter  omvendelsen.  Men  der  er  et  formål 
med  vores  manglende  evne  til  at  glemme  vore  synder. 
Og  jeg  tror,  at  det  er  Guds  mål,  at  vi  hjælper  andre  med 
at  forstå,  at  der  venter  dem  en  ny  bjælke,  når  de  om- 
vender sig  -  en  bjælke  uden  huller  og  splinter  -  en 
bjælke  fra  et  træ  ligesom  korset  på  Golgata.  □ 

BESØGS  LÆRERINDEBUDSKAB 


Et  personligt  vidnesbyrd:  „Den  ene  efter  den  anden 

Præsidentskabet  for  Hjælpeforeningens  hovedbestyrelse 


// 


Da  Herren  viste  sig  for  nephiter- 
ne,  indbød  han  hver  af  dem  til  at 
komme  „hen  til  mig,  så  I  kan  stikke 
jeres  hænder  i  min  side  og  føle  nag- 
legabene i  mine  hænder  og  mine 
fødder,  så  at  I  kan  vide,  at  jeg  er  Is- 
raels Gud  og  hele  jordens  Gud, 
som  har  lidt  døden  for  verdens  syn- 
der." Så  kom  de  frem,  „den  ene 
efter  den  anden,  indtil  de  alle  var 
gået  frem,  og  de  så  med  deres  egne 
øjne  og  følte  med  deres  egne  hæn- 
der, og  nu  vidste  de  med  sikker- 
hed" (3  Nephi  11:14-15). 

Opbyggelsen  af  et  personligt 
vidnesbyrd 

Det  er  vort  største  ønske  at  hver 
af  jer,  vore  søstre  „træder  frem  .  .  . 
den  ene  efter  den  anden",  at  I  med 
glæde  kan  nyde  de  velsignelser, 
der  kommer  af  at  udvikle  et  per- 
sonligt vidnesbyrd  om  vor  Frel- 
ser. Hjælpeforeningen  blomstrer 
på  grund  af  retskafne  kvinder, 
som  selv  er  kommet  til  at  kende 
Frelseren  „den  ene  efter  den 
anden". 

At  opbygge  noget  betyder  at 
skabe,  udvikle  eller  oprette  noget. 
Et  vidnesbyrd  følger  samme  møn- 
ster. Studium,  bøn  og  deltagelse  i 
møder  er  det  grundlæggende  mate- 
riale, hvormed  et  vidnesbyrd  op- 
bygges. 

Spørgsmål:  Hvordan  velsigner  det 
dig  at  opbygge  et  personligt  vidnes- 
byrd? 


h      \ 


ILLUSTRERTAF  JOHN  SCOTT 


Handling 

Opbyggelsen  af  et  personligt  vid- 
nesbyrd kræver  handling.  Et  vid- 
nesbyrd kan  ikke  opbygges  uden 
indsats  og  beslutsomhed.  Rut  fra 
Moab  er  et  godt  eksempel  på  en 
kvinde,  hvis  handlinger  viste,  hvor 
solidt  forankret  hendes  personlige 
vidnesbyrd  var  (læs  Rut  1:16-17). 

Spørgsmål:  Hvorledes  hjalp  et  per- 
sonligt vidnesbyrd  Rut  med  at  ændre  sit 
liv?  Hvordan  kan  det  hjælpe  dig  med  at 
ændre  dit? 

Personlige  mål 

Hjælpeforeningens  høje  mål  bør 
motivere  os  hver  især  til  at  sætte 
vore  egne  personlige  mål  højt. 
Disse  mål  bør  afspejle  vore  indivi- 
duelle behov,  ønsker  og  personlig- 
hed. De  bør  være  baseret  på  vore 
stærke  sider  og  opmuntre  os  til  at 
overvinde  vore  svagheder.  Det  er 
vigtigt,  at  vore  mål  fører  os  til  præ- 


stationer, som  opbygger  vor  selvtil- 
lid, skaber  et  ønske  om  at  leve  mere 
retskaffent  og  styrker  vore  person- 
lige vidnesbyrd. 

Spørgsmål:  Hvordan  kan  personlige 
mål  hjælpe  dig  med  at  opbygge  dit  vid- 
nesbyrd? 

Den  ene  efter  den  anden 

Da  Frelseren  besøgte  nephiterne, 
præsenterede  han  sig  selv  ved  at 
sige:  „Se,  jeg  er  Jesus  Kristus,  om 
hvem  profeterne  vidnede,  at  han 
skulle  komme  til  verden.  Og  se,  jeg 
er  verdens  lys  og  liv"  (3  Nephi 
11:10-11).  Efter  at  have  præsenteret 
sig  selv  på  denne  vidunderlige 
måde,  indbød  han  dem  straks  til  at 
„kom(me)  hen  til  mig",  så  de  hver 
især  -  „den  ene  efter  den  anden"  - 
kunne  bære  „vidnesbyrd  derom,  at 
det  var  ham,  om  hvem  profeterne 
havde  skrevet,  at  han  skulle 
komme"  (3  Nephi  11:15). 

Vi  glæder  os  over  en  tilsvarende 
mulighed  til  at  bære  vidnesbyrd 
om,  at  han  lever.  Vore  vidnesbyrd 
bør  hjælpe  os  til  at  slå  dybere  åndeli- 
ge rødder,  så  vi  kan  vokse  til  nye  høj  - 
der  af  personlig  retskaffenhed  og  re- 
sultater. Vi  i  præsidentskabet  for 
Hjælpeforeningens  hovedbestyrel- 
se indbyder  jer  til  sammen  med  os 
„den  ene  efter  den  anden"  at  op- 
bygge et  personligt  vidnesbyrd. 

Spørgsmål:  Hvordan  kan  dybere  ån- 
delige rødder  hjælpe  dig  med  at  opbygge 
et  personligt  vidnesbyrd?  □ 

UDRYDDELSEN 
AF  JAREDITERNE 


#         ■.-:S"'-:':"Æf 


Jarediterne  voksede  i  antal  og  blev  rige.  De  valgte  en 
konge,  som  skulle  være  deres  leder.  (Ether  6:18,  22-28) 


Der  gik  mange  år.  Jarediterne  blev  ugudelige.  Herren  Folket  ville  ikke  lytte  til  profeterne.  De  prøvede  at 

sendte  profeter  for  at  fortælle  dem,  at  de  ville  blive  dræbe  dem.  (Ether  11:2) 

udryddet,  hvis  de  ikke  omvendte  sig.  (Ether  11:1) 


Der  var  krige  og  hungersnød  i  landet.  Mange  j  ar  editer 
døde.  (Ether  11:7) 


Herren  sendte  en  anden  profet,  kaldet  Ether.  Ether 
prædikede  fra  morgen  til  aften.  Han  bad  jarediterne  om 
at  tro  på  Gud  og  om  at  omvende  sig.  (Ether  12:2-3) 

Ether  fortalte  jarediterne,  at  hvis  de  ville  tro  på  Gud, 
ville  de  engang  komme  til  at  bo  i  en  bedre  verden 
sammen  med  vor  himmelske  Fader.  (Ether  12:4) 


Ether  fortalte  jarediterne  mange  vidunderlige  ting, 
men  de  troede  ham  ikke.  De  jog  ham  ud  af  byen. 
(Ether  12:5,  13:13) 


Ether  gemte  sig  i  en  klippehule  om  dagen,  så  han  ikke 
ville  blive  slået  ihjel.  Om  natten  gik  han  ud  og  så  på 
det,  som  skulle  ramme  folket.  (Ether  13:13) 


Ether  blev  færdig  med  at  skrive  jarediternes  historie, 
mens  han  gemte  sig.  (Ether  13:14) 


Coriantumr  var  en  ugudelig  jareditisk  konge.  Herren 
sendte  Ether  til  Coriantumr  for  at  bede  ham  om  at 
omvende  sig,  ellers  ville  han  se  hele  sit  folk  dræbt. 
(Ether  13:16-17,  20-21) 


Coriantumr  og  hans  folk  ville  ikke  omvende  sig. 
Coriantumr  prøvede  at  myrde  Ether,  men  Ether 
flygtede  og  skjulte  sig  i  klippehulen.  (Ether  13:22) 

Folket  var  så  ugudeligt,  at  der  kom  en  forbandelse  over 
landet.  De  kunne  ikke  lægge  deres  værktøj  eller  sværd 
fra  sig,  fordi  næste  dag  ville  tingene  være  væk.  (Ether 
14:1) 


Alle  jarediterne  kæmpede,  selv  kvinder  og  børn. 
Coriantumr  ledte  en  hær.  En  anden  mand,  Shiz,  ledte 
den  anden  hær.  (Ether  14:19-20,  15:15) 


Coriantumr  og  Shiz  var  begge  ugudelige  mænd. 
Herrens  Ånd  havde  forladt  jarediterne,  på  grund  af 
deres  store  ugudelighed.  Satan  havde  fuldstændig 
magt  over  dem.  (Ether  15:19) 


Jarediterne  kæmpede  indtil  Coriantumr  og  Shiz  var  de 
eneste  overlevende.  Da  Shiz  besvimede  af  blodtab, 
huggede  Coriantumr  hans  hoved  af.  (Ether  15:27-30) 


Ethers  profeti  blev  opfyldt.  Coriantumr  var  den  eneste 
overlevende  jaredit.  Senere  blev  han  fundet  af 
Zarahemlas  folk.  (Omni  1:20-21) 


Ether  blev  færdig  med  at  skrive  jarediternes  historie.  De 
var  blevet  udryddet  på  grund  af  deres  ugudelighed. 
Den  jareditiske  optegnelse  blev  senere  fundet  af 
nephiterne.  (Ether  15:33) 

Jeg  beder  i  tro 


Ærbødigt  =  104-116 

Lær  første  og  anden  stemmen  hver  for  sig.  Syng  dem  derpå  sammen. 

Tefcsf  og  musik:  Janice  Kapp  Perry,  f .  1938 

Copyright  1987,  Janice  Kapp  Perry.  Benyttes  med  tilladelse.  Engangskopiering  til  kirkebrug 
(ikke  kommercielt),  eller  til  brug  i  hjemmet  er  tilladt. 

Salme  55: 17 
Jakobs  brev  1:5-6 

ILLUSTRERET  AF  BETH  M.  WHITTAKER 

Jamies 
vidnesbyrd 


Patricia  Warnock 


„Bring  den  offergave  .  . 
til  vidnesbyrd  for  folk" 
(Matt.  8:4). 


„Er  jeg  for  lille  til  at  få  et  vidnesbyrd?"  spurgte 
Jamie  sin  mor. 

„Hvorfor  tror  du,  at  du  er  for  lille?" 

„Fordi  søster  Johnson  i  dag  i  Primary  bad  os  om  at 
bære  vores  vidnesbyrd  for  en,  som  ville  skrive  det  ned 
for  os.  Vi  skal  alle  skrive  vores  vidnesbyrd  i  en  Mor- 
mons Bog  og  sende  den  til  en  missionær.  Så  kan  mis- 
sionæren give  den  til  en  eller  anden.  Jeg  har  prøvet  og 
prøvet,  men  jeg  kan  ikke  komme  i  tanke  om  noget  at 
sige.  Måske  er  jeg  ikke  gammel  nok  til  at  have  et  vid- 
nesbyrd endnu." 


„Fem  år  er  gammel  nok  til,  at  et  vidnesbyrd  kan  be- 
gynde at  vokse  inde  i  dig, "  sagde  mor.  „Du  har  bare 
ikke  fundet  ud  af  at  bære  det  endnu.  Tænk  på,  hvad 
du  ved  om  Kirken,  og  hvad  du  synes  om  den.  Prøv  at 
sige  det,  dit  hjerte  fortæller  dig  er  sandt,"  sagde  hun 
og  gav  Jamie  et  knus.  „Lad  os  bede  far  om  at  fortælle 
os  om  vidnesbyrd  til  familieaftenen  i  morgen  aften. " 

Resten  af  dagen  tænkte  Jamie  over,  hvad  hun 
kunne  sige.  Hun  skulle  have  sit  vidnesbyrd  klar,  så 
hun  kunne  give  det  til  søster  Johnson  næste  søndag. 
Men  hvordan  kan  jeg  få  det  klart,  når  jeg  ikke  ved,  hvad  jeg 
skal  sige?  tænkte  hun. 

Det  var  Jamies  og  hendes  søster,  Susans,  tur  til  at 
lave  forfriskninger  til  familieaftenen,  så  mandag  efter- 
middag bagte  de  småkager.  Om  aftenen  gav  far  en 
lektie  om  vidnesbyrd.  „Et  vidnesbyrd  er  næsten  som 
det  strålende  lys,  der  skinner  gennem  krystallerne  i 

vores  lysekrone,"  sagde  han  og  pegede  op  mod 
loftet.  „Det  skinner  og  stråler  inden  i  jer.  For  at  få  et 
vidnesbyrd,  må  vi  hver  især  gøre  visse  ting.  Vi  skal 
bede  til  vor  himmelske  Fader,  og  vi  skal  studere 
skrifterne.  Det  vil  også  hjælpe  vores  vidnesbyrd  at 
vokse,  når  vi  adlyder  vor  himmelske  Faders  bud, 
kommer  til  møderne  og  deltager  i  nadveren.  Det  er 
også  vigtigt  at  dele  vores  vidnesbyrd  med  andre." 

Efter  at  Jamies  far  havde  delt  sit  vidnesbyrd  med 
familien,  vidste  hun,  at  det,  hendes  far  havde  sagt, 
var  sandt.  Og  hun  vidste,  at  hun  havde  gjort  det 
rigtige  for  at  få  et  vidnesbyrd. 

Jeg  vil  så  gerne  dele  mit  vidnesbyrd,  tænkte  Jamie, 
men  hvordan  kan  jeg  finde  ordene?  Den  aften  sagde 
hun,  da  hun  bad  sin  aftenbøn:  „Himmelske  Fader, 
hjælp  mig  med  at  finde  de  rigtige  ord  at  sige  i  mit 
vidnesbyrd." 

Resten  af  ugen  blev  Jamie  ved  med  at  tænke  på  sit 
vidnesbyrd,  mens  hun  havde  travlt  med  at  lege  eller 
med  at  hjælpe  mor.  Men  da  søndag  morgen  kom, 
havde  hun  stadig  intet  klart  til  at  blive  skrevet  ned. 
Hun  sukkede  dybt,  da  hun  gjorde  sig  parat  til  at  gå 
i  kirke.  „Hvad  skal  jeg  sige  til  søster  Johnson?" 
spurgte  hun  mor. 

„Måske  skal  du  fortælle  hende,  at  du  stadig  prø- 
ver," svarede  mor.  Så  spurgte  hun:  „Vil  du  gerne 
bruge  det  vidnesbyrd,  din  søster  skrev  i  sin  Mor- 
mons Bog?" 

„Nej,"  svarede  Jamie.  „Det  skal  være  helt  mit 
eget." 

Da  Jamie  var  den  første,  der  var  parat  til  at  gå  i 
kirke,  besluttede  hun  sig  til  at  lytte  til  sit  bånd  med 


primarysange,  mens  hun  ventede  på  resten  af  fami- 
lien. Jamie  elskede  at  synge  med.  Den  første  sang 
begyndte,  og  hun  sang  med:  „Jeg  er  Guds  kære 
barn,  og  han  har  sendt  mig  her  ..."  Det  var  hendes 
yndlingssang,  og  da  hun  sang  det,  fortalte  hendes 
hjerte  hende,  at  ordene  var  sande.  Pludselig  hoppe- 
de hun  op.  „Mor,  mor,"  kaldte  hun,  idet  hun  greb 
noget  papir  og  en  blyant  og  løb  ind  til  sin  mor.  „Nu 
ved  jeg,  hvad  jeg  skal  sige!  Vil  du  skrive  det  ned  for 
mig?" 

„Selvfølgelig,"  sagde  mor. 

Jamie  talte  meget  tydeligt:  „Jeg  er  Guds  kære 
barn.  Det  er  du  også.  Han  vil  hjælpe  dig  med  at 
finde  ud  af,  hvad  der  er  rigtigt."  Hun  var  stille  et 
øjeblik  og  sagde  så:  „Lyder  det  som  et  vidnesbyrd?" 

Mor  lagde  sine  arme  rundt  om  Jamie  og  holdt 
hende  tæt  ind  til  sig.  „Det  er  et  meget  smukt  vidnes- 
byrd," fortalte  hun  hende.  „Der  er  så  mange  menne- 
sker i  verden,  som  ikke  ved,  at  de  er  Guds  børn.  De 
har  brug  for  en  eller  anden  som  dig,  der  kan  fortælle 
dem  det  og  hjælpe  dem  med  at  finde  sandheden." 

I  kirken  skyndte  Jamie  sig  ind  i  sit  primaryklasse- 
værelse og  var  den  første,  der  gav  sit  vidnesbyrd  til 
søster  Johnson.  „Tak  skal  du  have,"  sagde  søster 
Johnson.  Så  tilføjede  hun:  „Du  ser  så  smuk  ud  i  dag, 
så  fuld  af  solskin!" 

„Det  er  mit  vidnesbyrd,"  sagde  Jamie  ivrigt,  „det 
skinner  som  en  krystal!"  □ 

BARE  FOR  SJOV 

FORESTIL  DIG  SVARET 

Tegn  og  farvelæg  billeder  på  de  tomme  steder  i  teksten,  så  hver  sætning  bliver  korrekt. 

Julie  Wardell 


På  deres  rejse  til  det  forjættede  land  medbragte  jarediterne  deres  flokke,  havets 


og  sværme  af 


(Ether2:l-3).  jL  Herren  kom  ned  i  en 


for  at  tale  med  Jareds  broder  (Ether  2:4).  W  Herren  bad  Jareds  broder  om  at  bygge 


,  som  skulle  være  vandtætte  som  et 


(Ether  2:16-17). 


Jareds  broder  så  Herrens 


,  da  Herren  rørte  ved  de  seksten  sten  (Ether  3:5-8). 


Når  folket  var  retfærdigt,  var  det  forjættede  land  rigt  på 


,  korn,  fint  linned,  guld  og 


(Ether  9:16-17). 


sølv  og  mange  dyr,  deriblandt 

O  Når  folket  blev  uretfærdigt  og  ikke  ville  omvende  sig,  gjorde  Herren  sådan,  at  der  kom  hungersnød  og  giftige 

i  landet  (Ether  9:30-33).  /  Ether  blev  udstødt  af  folket,  og  han  gemte  sig  i  en 
og  skrev  jarediternes  historie  (Ether  13:13-14).   O  Coriantumrs  tropper  slog  deres 


op  ved 


u 

2 

D 


Ramah,  hvor  Mormon  gemte 


a  (Ether  15:11). 

Ører  til  at  høre  med 

Laurel  Rohlfing 

„Jeg  vil  lade  en  profet .  .  .  fremstå  for  dem  af  deres  brødre  og  lægge  mine 

ord  i  hans  mund"  (5  Mosebog  18:18). 


Har  dine  forældre  nogen  sinde  bedt 
dig  om  at  gøre  noget,  som  du  ikke 
havde  lyst  til?  „Mads,  det  er  din  tur  til 
at  vaske  op,"  eller  „Jette,  nu  er  det 
sengetid."  Selv  om  du  sandsynligvis  hører  dem, 
lader  du  måske  som  om,  at  du  ikke  gør  det. 

Guds  profeter  har  altid  fortalt  folk  det,  som  vor 
himmelske  Fader  ønsker,  at  de  skal  gøre,  for  at  de 
kunne  være  beskyttede  og  leve  lykkeligt.  Men  ofte 
har  folk  ikke  haft  ører  til  at  høre  med.  Det  betyder 
ikke,  at  de  ikke  har  ører.  Det  betyder,  at  de  ikke  har 
villet  lytte  og  adlyde  det,  profeterne  har  sagt. 

I  Mattæus  11:15  læser  vi:  „Den,  som  har  øren,  han 
høre!"  Da  profeten  Noa  bad  folket  på  sin  tid  om  at 
omvende  sig,  var  det  kun  hans  egen  familie  der 
havde  ører,  der  hørte.  De  gik  ombord  i  arken  og  blev 
reddet  fra  oversvømmelsen.  Da  profeten  Lehi  fortal- 
te folket  i  Jerusalem,  at  deres  by  snart  ville  blive  øde- 
lagt, og  at  de  skulle  omvende  sig  for  at  blive  frelst, 
lyttede  de  fleste  af  dem  ikke.  I  stedet  blev  de  vrede 
på  ham  og  hånede  ham.  Lehis  familie  havde  dog 
ører,  der  hørte,  og  de  blev  ført  i  sikkerhed.  Da  pro- 
feten Abinadi  prædikede  omvendelse  for  kong  Noa 
og  hans  præster,  var  Alma  den  eneste,  som  havde 
ører,  der  hørte.  Han  omvendte  sig  fra  sine  synder  og 
levede  retfærdigt  og  lykkeligt. 

Ved  generalkonferencen  og  på  andre  tidspunk- 
ter fortæller  vore  profeter  os  om  nogle  vigtige  ting, 
som  vor  himmelske  Fader  ønsker,  vi  skal  gøre  for 
at  løse  problemer  og  acceptere  de  udfordringer,  vi 
får  i  dag.  Ligesom  dem,  der  lyttede  til  profeterne 


i  gamle  dage,  skal  vi  have  ører,  der  hører,  hvad  de 
nuværende  profeter  fortæller  os.  Når  vi  lytter  til  pro- 
feterne og  følger  deres  råd,  kan  vi  leve  retfærdigt  og 
lykkeligt. 

Instruktioner 

På  næste  side  findes  en  plakat  med  flere  udtalelser 
fra  vores  profet,  præsident  Ezra  Taft  Benson,  som 
leder  og  vejleder  os  i  dag.  Farvelæg  rammen.  Tag 
forsigtigt  siden  ud  af  bladet  og  lim  det  på  et  stykke 
karton.  Prik  huller  i  cirklerne  og  sy  igennem  dem 
med  garn,  snor  eller  smalt  bånd.  Bind  en  sløjfe 
øverst  på  plakaten  og  hæng  den  op  på  et  sted,  hvor 
du  ofte  kan  læse  den. 

Forslag  til  fællestid 

1.  Giv  de  ældre  børn  en  nyere  konferencetale  af -profeten 
og  bed  dem  nedskrive  noget  af  den  vejledning,  som  han 
gav.  Drøft  profetens  råd  og  det,  børn  kan  gøre  for  at  følge 
dem. 

2.  Spil  nogle  spil,  som  kræver,  at  børnene  lytter  og  adly- 
der vejledningen  fra  en  leder.  Drøft  forskellene  mellem 
denne  form  for  vejledning  og  det  at  følge  profetens  vejled- 
ning. 

3.  Del  børnene  op  i  grupper  og  bed  hver  gruppe  om  at 
opføre  et  stykke  over  en  historie  om  en  profet,  som  prædike- 
de for  folk,  der  ikke  ville  lytte. 

4.  Del  børnene  op  i  grupper  og  find  skriftstedshenvisnin- 
ger  om  ører,  som  ikke  hører.  Læs  skrifterne  højt  for  hin- 
anden. 

5.  Syng  sange  om  det  at  følge  profeten. 

Lær  noget  fra 

Mormons  Bog  og  andre 

skrifter  hver  dag. 

LYT  TIL 
PROFETEN 

Hold  sabbatsdagen 
hellig. 

aBL              JSsi 

Lyt  til  god  musik, 

læs  gode  bøger,  se 

opløftende  videoer,  film 

og  fjernsynsprogrammer. 

Piger  -  vær 

beredt  til  at  udføre  en 

mission,  hvis  I  kaldes. 

Lær  husligt  arbejde. 

Ær  din  far  og  din  mor. 

Bed  til  vor  himmelske 
Fader  hver  dag. 

Vær  flittig  med  dit 
skolearbejde. 

Deltag  i  nadvermødet 
og  i  Primary. 

Klæd  dig  sømmeligt. 

Drenge  - 
planlæg  at  udføre  en 
f  uldtidsmission . 

Vær  ærlig. 

Adlyd  visdomsordet. 

Vær  gode  borgere. 

TILPASSET  FRA  EN  TALE  VED  APRILKONFERENCEN  1989. 

PÅ  OPDAGELSE 


Vidunderlige  mig 


Joyce  Lesley 


Forestil  dig,  at  din  lærer  bad  dig 
om  at  lave  en  liste  over  de  mest 
komplicerede  maskiner,  du  kunne 
komme  i  tanke  om.  Måske  ville  du 
skrive  maskiner,  som  rumskibe, 
computere  eller  måske  videoma- 
skiner. Men  ingen  af  disse  er  så 
komplicerede  som  den  menneske- 
lige maskine  -  dit  legeme. 

Prøv  forsigtigt  med  en  blød  bly- 
ant at  tegne  et  kvadrat  på  2  Vi  cm 
på  din  arm.  Selv  om  du  ikke  kan 
se  gennem  dette  stykke  hud,  er 
det  ikke  tykkere  end  et  stykke 
papir,  og  alligevel  indeholder  det 
22  meter  nerver  (omtrent  længden 
på  fem  biler,  der  står  lige  efter 
hinanden).  Det  indeholder  også 
gennemsnitligt  10  hårsække,  4,6 
meter  blodkar  og  omkring  15  fedt- 
kirtler og  100  svedkirtler.  Husk 
på,  at  alt  dette  er  inden  for  den 
lille  firkant,  du  tegnede  på  din 
arm. 

Hvis  du  løber  længe,  vil  du 
lægge  mærke  til,  at  sveden  gør 
din  fødder  fugtige.  Hvis  du  er 
nervøs,  kan  dine  håndflader  også 
blive  svedige.  Det  er  de  områder 
på  dit  legeme,  som  har  de  fleste 
svedkirtler.  De  har  også  færrest 
fedtkirtler,  og  det  er  grunden  til, 
at  de  bliver  rynkede,  når  de  har 
været  i  vand  længe. 

Dit  hjerte  er  en  mirakuløs 
pumpe,  som  holder  dit  legeme 
levende  ved  at  sende  dit  blod  ud 


i  omkring  112600  kilometer  blod- 
kar -  og  tilbage  -  hvert  minut. 
Hjertet  slår  gennemsnitligt  70 
gange  i  minuttet  og  hviler  mellem 
hvert  slag.  Det  bliver  til  omkring 
2,5  milliarder  hjerteslag,  når  du  er 
70  år  gammel. 

En  voksen,  der  vejer  68  kilo  har 
omkring  5,2  liter  blod  i  sin  krop. 
Mere  end  halvdelen  af  dit  blod  er 
vand.  Når  du  leger  og  gør  gymna- 
stik -  ja  selv  når  du  sover  -  mister 
dit  legeme  vand,  når  du  sveder. 
Du  mister  også  vand,  når  du  tis- 
ser. Derfor  er  det  vigtigt,  at  du 
drikker  masser  af  vand  for  at  er- 
statte det,  som  mistes,  så  dit  blod 
og  dine  organer  kan  fungere 
rigtigt. 

På  en  dag  indånder  dit  legeme 
omkring  11335  liter  luft.  Ved  hvert 
åndedrag  trækker  lungerne  om- 
kring en  halv  liter  luft  ind.  Ind- 
vendig er  din  næse  dækket  af  fug- 
tige membraner  og  små  hår,  og 
det  er  deres  opgave  at  rense, 
opvarme  og  fugte  al  den  luft,  du 
indånder. 

Tungen  kan  synes  som  en  un- 
derlig ting  at  tale  om,  men  tænk 
blot  på  alt  det  arbejde,  den  må 
gøre!  Du  har  brug  for  den  til  at 
trække  vejret  rigtigt,  til  at  tygge 
din  mad  og  til  at  fortælle  dig,  at 
noget  er  sødt,  bittert,  surt  eller 
salt. 

Kan  du  forestille  dig  en  maski- 


Hud 


Hjerte 


ne,  som  kunne  fortælle  dig  om  alt 
i  din  krop,  hvordan  og  hvornår 
den  skal  arbejde?  Den  skulle  for- 
tælle dig,  når  du  rører  ved  noget 
varmt.  Den  skulle  fortælle  dig,  at 
du  fryser,  og  at  du  er  sulten. 
Sådan  en  maskine  skulle  få  dit 
hjerte  til  at  slå,  uden  at  du  selv 
bekymrede  dig  om  det  og  fortælle 
din  lunger,  at  de  skal  trække  vej- 
ret. Den  skulle  få  dine  arme  og 
ben  til  at  virke,  og  den  skulle  gøre 
mange  andre  ting.  Denne  vidun- 
derlige maskine  måtte  kun  veje 
omkring  1,35  kilo.  En  maskine, 
som  kan  gøre  alle  disse  ting 
eksisterer  -  det  er  din  hjerne. 

Men  din  hjerne  er  kun  en  del  af 
din  krops  kontrolcenter.  Den 

anden,  en  usynlig  del  af  din  krop, 
kontrollerer  din  hjerne  og  alt  det, 
din  fysiske  krop  gør.  Denne  del 
kaldes  din  ånd.  Denne  vidunder- 
lige kombination  af  legeme  og  ånd 
(se  L&P  88:15)  blev  skabt  af  vor 
himmelske  Fader  og  er  en  af  de 
mest  værdifulde  velsignelser,  du 
har  fået. 

Ved  ikke  at  misbruge  dit  legeme 
og  ved  at  gøre  alt  det,  du  kan,  for 
at  holde  det  velfungerende,  vil  det 
holde  i  masser  af  år  og  føre  dig 
sikkert  gennem  dit  livs  forskellige 
oplevelser.  □ 


Hjerne 


Tunge 


ILLUSTRERET  AF  SHAUNA  MOONEY 

FIKTION 

AT  LEVE 
IGEN- 
FOR  EVIGT 


Sandra  C.  Nelson 


„Alle  skal  levendegøres  i  Kristus" 
(1  Kor.  15:22) 


eg  fandt  ud  af,  at  Thomas  var  meget  ulykke- 
lig den  dag.  I  begyndelsen  havde  han  slet 
ikke  lyst  til  at  komme  ud  at  lege  med  mig, 
og  jeg  er  hans  bedste  ven!  Efter  lidt  over- 
talelse fra  hans  mor,  kom  han  ud. 

„Hvad  med  at  spille  bold?"  spurgte  jeg  håbefuldt. 
„Vi  kan  prøve  dit  nye  boldtræ!  Jeg  skal  nok  gribe 
bolden  først!" 

„Nej,  jeg  har  ikke  lyst,"  sagde  Thomas  og  stak 
sine  hænder  i  bukselommerne  og  sparkede  til  en 
sten  på  fortovet.  „Jeg  har  ikke  lyst  til  noget!"  „Hvad 
er  der  galt?"  spurgte  jeg.  „Du  er  ellers  altid  parat  til 
at  spille  bold,  især  hvis  jeg  griber  først.  Er  du  syg?" 

„Jeg  har  det  bare  ikke  så  godt.  Min  bedstemor  er 
lige  død, "  svarede  Thomas,  og  tørrede  hurtigt  en 
tåre  væk  fra  sin  kind. 

„Åh,  det  er  jeg  ked  af.  Du  savner  hende  vel 
meget?" 

„Savner  hende!  Jeg  ser  hende  aldrig  igen!" 

„Jo,  du  gør,"  sagde  jeg.  „Hun  er  bare  taget  til 
åndeverdenen." 

„Til  hvor?" 

„Til  åndeverdenen,"  gentog  jeg.  „Det  er  der,  hvor 
alle  tager  hen,  når  de  dør." 

„Kommer  jeg  virkelig  til  at  se  hende  igen?  Og  kan 
jeg  besøge  hende  i  weekenderne,  ligesom  jeg 
plejer?" 

„Ikke  nu  -  fordi  du  lever.  Men  når  du  dør,  tager 
du  også  til  åndeverdenen." 

„Gør  jeg  virkelig?"  spurgte  Thomas  ivrigt.  „Laver 
hun  så  min  yndlingskage  til  mig?" 

„Det  ved  jeg  ikke,"  sagde  jeg.  „Men  jeg  ved,  at  en 
dag  vil  alle  opstå." 

„Hvad  betyder  det?"  Spurgte  Thomas. 

„Det  betyder,  at  din  ånd  og  dit  legeme  igen  kom- 
mer tilbage  sammen,  og  at  du  skal  leve  igen!" 

„Hvordan  ved  du  alt  det?"  spurgte  Thomas,  plud- 
selig temmelig  mistænkelig. 

„Min  mor  lærte  os  det  ved  familieaften  sidste 
mandag." 

„Så  er  det  ikke  noget,  du  finder  på?" 

„Nej,  det  er  sandt!" 

„Det  er  i  orden.  Jeg  savner  hende  stadig,  men 
måske  kan  jeg  lige  spille  et  spil  med  dig." 

„Alletiders!  Lad  os  komme  i  gang!"  Jeg  troede,  at 
jeg  havde  overbevist  ham,  og  at  alt  ville  være  i 
orden,  men  den  aften  kom  Thomas  over  til  os  sam- 
men med  sine  forældre.  De  så  ud  til  at  være  virkelig 
vrede.  Nu  bliver  der  vist  ballade,  tænkte  jeg,  så  jeg 
prøvede  at  gemme  mig. 

„Nicolai,  kom  her,"  kaldte  min  mor. 

„Nicolai,"  begyndte  Thomas'  mor,  da  jeg  kom  ind 
i  stuen,  „i  dag  fortalte  du  Thomas,  at  han  skulle  se 
sin  bedstemor  igen.  Ligegyldigt  hvad  vi  siger,  vil 
han  ikke  høre  noget  andet.  Thomas'  bedstemor  er 
død,  og  han  vil  under  ingen  omstændigheder 
komme  til  at  se  hende  igen.  Vil  du  være  sød  at  for- 
tælle Thomas  det?" 

„Det  kan  jeg  ikke,"  sagde  jeg  blidt.  Thomas  så  på 
mig,  og  jeg  vidste,  at  nu  var  der  ballade. 

„Hvad  mener  du  med  det?" 

Hun  var  virkelig  vred  på  mig,  men  mor  reddede 
mig. 

„Det  han  mener,"  begyndte  min  mor,  da  hun 
trådte  frem  og  lagde  sine  hænder  på  mine  skuldre, 
„er,  at  vi  tror  på,  at  Thomas  vil  se  sin  bedstemor 
igen.  Det  vil  I  alle." 

„Men  Lisa,"  bønfaldt  Thomas'  mor  min  mor, 
„hvordan  kan  du  vide  det?  Hvilke  beviser  har  du?" 

„Det  skal  jeg  vise  dig."  Hun  slap  mine  skuldre, 
tog  sin  bibel  og  bladrede  og  læste  dette  skriftsted 
højt:  „Så  siger  den  Herre  Herren:  Se,  jeg  åbner 
eders  grave  og  fører  eder  ud  af  dem,  mit  folk,  og 
bringer  eder  til  Israels  land; 

og  I  skal  kende,  at  jeg  er  Herren,  når  jeg  åbner 

eders  grave  og  fører  eder  ud  af  dem,  mit  folk"  (Ez. 
37:12-13). 

„Lisa,"  spurgte  Thomas'  far  mistænkelig,  „er  det 
et  citat  fra  jeres  ,guldbiber?" 

„Åh,  du  mener  Mormons  Bog.  Nej,  det  er  bare 
den  almindelige  bibel,"  svarede  mor. 

„Det  er  den  samme  bibel,  som  vi  bruger,"  sagde 
Thomas'  mor.  „Det  undrer  mig,  at  vi  aldrig  har  set 
det  før." 

„Vi  skal  alle  opstå  ligesom  Jesus,"  forklarede  mor. 
„Det  vil  sige,  at  vi  alle  skal  leve  igen,  ligesom  Nicolai 
fortalte  Thomas.  1 1  Korinter  15:21-22  står  der: 

,Thi  ligesom  alle  dør  i  Adam,  således  skal  også  alle 
levendegøres  i  Kristus.' " 

De  stod  i  stilhed  et  øjeblik,  så  sagde  Thomas'  mor 
stille:  „Jeg  tror,  jeg  skylder  dig  en  undskyldning,  Ni- 
colai. Jeg  vidste  ikke,  at  det  stod  i  Bibelen." 

„Det  er  i  orden,"  sagde  jeg. 

„Betyder  det  .  .  .?"  begyndte  Thomas  og  lyste  op 
igen.  „Betyder  det,  at  Nicolai  har  ret,  og  at  jeg  skal 
se  bedstemor  igen?" 


„Det  ser  sådan  ud,"  sagde  Thomas'  mor.  „Vi  må 
hellere  få  læst  lidt.  Vi  vil  sikkert  komme  tilbage  til 
Nicolai  og  hans  forældre  for  at  stille  dem  nogle 
spørgsmål." 

„Alletiders!",  sagde  jeg.  „I  kan  komme,  når  I  har 
lyst." 

Det  var  altså  sådan  min  dag  endte.  Alting  gik  i 
orden,  og  ved  du  hvad?  Thomas'  familie  fik  besøg  af 
missionærerne  forleden  aften.  De  inviterede  også  os. 
Det  var  alletiders  at  se  missionærerne  undervise  min 
bedste  ven  i  evangeliet.  Jeg  håber,  at  jeg  en  dag  kan 
finde  skriftsteder  lige  så  hurtigt,  som  mor  og  far  og 
missionærerne  kan.  Mor  siger,  at  det  kun  er  et 
spørgsmål  om  øvelse.  Så  her  er  et  -  jeg  har  fundet 
mit  første  skriftsted  til  dig:  „Jeg  er  opstandelsen  og 
livet;  den,  som  tror  på  mig,  skal  leve,  om  han  end 
dør"  (Joh.  11:25).  □ 


R.  Val  Johnson 


Et  lille  barn 
som  jeg 


Det  er  fællestid  i  Primary  og  den  lille  pige  sidder  efter  eget  valg  helt  alene 

bagest  i  børnenes  mødelokale.  Hun  er  som  alle  de  andre  børn  -  med  undtagelse  af, 

at  hun  ikke  har  nogen  næse,  ører,  rigtige  øjenlåg  eller  fingre.  Hudtransplantat  dækker 

over  45  %  af  hendes  krop,  og  på  sit  venstre  ben  har  hun  en  skinne  med  fire  stifter, 

der  går  gennem  hendes  muskler  ind  i  knoglen. 
Sage  Volkman,  8  år  gammel,  har  stået  over  for  -  og  overvundet  -  mere  smerte 

end  de  fleste  oplever  hele  livet. 
Børnene  begynder  at  synge,  og  Sage  synger  med  med  sin  lille,  men  glade  stemme: 

Engang  var  Jesus  et  lille  barn, 
et  lille  barn  som  jeg  .  .  . 


BRAND 


Den  24.  oktober  1986  besluttede  Sages  far,  Michael 
Volkman,  sig  til  at  tage  sine  to  børn  med  på  camping. 
(Kun  seks  dage  før  var  Michael,  hans  hustru  Denise  og 
deres  søn  Avery  blevet  døbt  i  Kirken.  Deres  5-årige 
datter,  Sage  -  et  glad  barn  med  grønne  øjne,  som  el- 
skede fodbold  og  var  ved  at  lære  at  tegne  -  var  ked  af, 
at  hun  ikke  også  kunne  blive  døbt,  men  hun  var  glad 
for  at  vide,  at  en  dag  ville  hun  være  gammel  nok). 

Vandet  på  Bluewater  Lake  var  ved  at  blive  til  is  den 
morgen,  da  Michael  og  den  8-årige  Avery  lod  Sage 
ligge  og  sove  i  deres  campingvogn  og  gik  ud  for  at 
fiske.  Michael  var  ked  af,  at  hans  hustru  Denise  ikke 
kunne  være  sammen  med  dem,  men  hun  var  lærer  i  en 
børnehave  og  havde  ikke  kunnet  finde  nogen  til  at 
overtage  undervisningen. 


Mens  morgenhimlen  blev  lysere,  gik  Michael  tilbage 
til  campingvognen  for  at  se  til  Sage.  Alt  syntes  at  være 
i  orden.  Fem  minutter  efter  at  han  var  kommet  tilbage 
til  Avery  ved  søen,  begyndte  hundene  at  gø  og  Avery 
vendte  sig  og  så  røgen,  der  steg  op  fra  deres  lejrplads 
140  meter  væk.  Michaels  hjerte  bankede  stærkt,  da 
han  løb  tilbage  til  lejrpladsen.  Campingvognen  var 
omspændt  af  flammer.  Inde  i  den  lå  Sage  stadig  i  sin 
sovepose. 

Da  Michael  åbnede  døren  til  campingvognen,  blev 
han  slået  tilbage  af  røgen  og  flammerne.  Han  tog  en 
dyb  indånding,  løb  ind  i  campingvognen,  fandt  hånd- 
fulde af  brændt  sovepose  før  han  fandt  Sages  ubevæ- 
gelige krop. 

Han  ignorerede  brandsårene  i  sit  ansigt  og  på  sine 
hænder  og  fik  Sage  ud  af  campingvognen.  Han  be- 
gyndte straks  at  give  hende  kunstigt  åndedræt.  Der 

gik  næsten  3  minutter.  Sage  forblev  livløs.  Han  fortsat- 
te med  at  presse  på  hendes  brystkasse,  så  hårdt,  at  han 
brækkede  et  af  hendes  ribben.  Til  sidst  hørte  han  en 
lille  lyd  fra  hende  og  så  hendes  brystkasse  hæve  sig. 

Avery,  som  desperat  havde  bedt,  huskede  pludselig 
gasflaskerne,  der  var  anbragt  ved  siden  af  camping- 
vognen. „Far,"  råbte  han,  „Jeg  tror,  det  er  bedst,  vi 
flytter  os!" 

Michael  nikkede  og  flyttede  med  smerte  Sage  længe- 
re væk  fra  campingvognen.  Sekunder  efter  eksplode- 
rede gasflaskerne. 

Så  fulgte  forskellige  begivenheder:  Det  20  minutter 
lange  kapløb  med  døden,  hvor  en  anden  fisker  kørte 
Michael  og  de  to  børn  over  hullede  grusveje  til  skovfo- 
gedens hus,  hvorfra  de  kaldte  hjælp  over  radioen;  am- 
bulanceturen til  Grants  i  New  Mexico,  hvorfra  Sage 
blev  fløjet  til  brandsårsafdelingen  ved  universitetet  i 
New  Mexico;  så  Michaels  egen  110  km  lange  tur  med 
Avery  til  Albuquerque  i  New  Mexico  i  en  ambulance, 
han  hverken  kunne  se  eller  røre,  på  grund  af  at  hans 
øjne  og  hænder  var  indbundet  i  bandager. 


SIKKERHED 

Da  Sage  blev  kørt  ind  på  brandsårsafdelingen, 
havde  lægerne  ikke  meget  håb  om,  at  hun  ville  overle- 
ve natten.  „De  gav  hende  10  %  chance  for  at  overleve, " 
husker  Michael.  Hun  havde  tredje-  og  f jerdegradsfor- 
brændinger  i  sit  ansigt,  på  arme,  bryst  og  ben.  Hendes 
næse  og  et  øre  var  smeltet  af.  Hendes  fingre  var  så  for- 
kullede, at  de  måtte  amputeres.  Hun  mistede  35%  af 
sine  øjenlåg.  Den  ene  lunge  var  klappet  sammen  og 
den  anden  fungerede  kun  lige  akkurat.  Der  blev  fjer- 
net en  liter  sod  fra  dem. 

Hun  var  også  i  koma. 

På  en  eller  anden  måde  hang  Sage  fast  ved  livet,  og 
to  dage  senere  mente  lægerne,  at  hun  var  stærk  nok  til 


at  gennemgå  den  første  af  det,  der  skulle  blive  otte 
hudtransplantationer.  Så  fik  hun  lungebetændelse. 

„Det  eneste,  vi  gjorde  de  første  ti  dage,  var  at  græde 
og  bede,"  siger  Michael. 

Denise  blev  underrettet  om  ulykken,  mens  hun  un- 
derviste sin  børnehaveklasse.  „En  betjent  ringede  til 
mig.  Jeg  måtte  putte  min  knytnæve  ind  i  min  mund  for 
at  lade  være  med  at  skrige.  Da  jeg  endelig  så  Sage,  ville 
jeg  ikke  have  vidst,  at  hun  var  min  datter,  hvis  ikke 
nogen  havde  fortalt  mig  det." 

Både  Michael  og  Denise  giver  lægernes  dygtighed 
samt  medlemmernes  tro  og  bønner  æren  for,  at  Sage 
overlevede. 

„Vi  fandt  straks  ud  af,  hvad  Kirken  handlede  om," 
siger  Michael.  „Wardet  afholdt  nogle  særlige  fasteda- 
ge, selv  om  vi  ikke  på  dette  tidspunkt  vidste,  hvad 
faste  var.  Mange  mennesker  kom  for  at  støtte  os.  Sage 
modtog  mange  præstedømmevelsignelser." 

En  af  de  første  velsignelser  blev  givet  af  Robert  De- 
Buck.  Robert  havde,  sammen  med  sin  hustru,  Ruth, 
introduceret  Kirken  for  familien  Volkman.  „Da  Robert 
velsignede  Sage,"  mindes  Ruth,  „bad  han  hende  om 
at  gå  i  sikkerhed  -  ind  i  vor  himmelske  Faders  arme.  Vi 
levede  længe  på  tro  på  denne  velsignelse.  Vi  tror,  at 
det  var  der,  hun  var." 

Måneder  senere  gav  Sage  bevis  på  denne  tros  magt. 
En  dag  spurgte  Denise  hende,  om  hun  huskede  noget 
fra  disse  første  seks  uger.  Sage  sagde,  at  hun  huskede, 
at  hun  var  hos  Jesus. 

En  smule  skeptisk  spurgte  moderen:  „Hvad  sagde 
han?" 

„Han  holdt  om  mig  og  fortalte  mig,  at  han  var  ked  af, 
at  jeg  var  kommet  til  skade.  Han  sagde,  at  han  elskede 
mig,"  svarede  Sage. 

„Hvad  sagde  du?" 

„Jeg  sagde,  at  jeg  også  elskede  ham.  Jeg  sagde,  at  jeg 
gerne  ville  blive  der,  men  han  sagde,  at  jeg  havde 
noget,  jeg  skulle  gøre.  Så  var  han  væk." 

Da  Sage  kom  sig  efter  sine  frygtelige  skader, 

sagde  hun,  at  hun  mindedes  at  være  sammen  med 

Jesus:  „Han  holdt  om  mig  og  fortalte  mig,  at  han 

var  ked  af,  at  jeg  var  kommet  til  skade.  Han  sagde, 

at  han  elskede  mig.  Jeg  fortalte  ham,  at  jeg  også 

elskede  ham.  Jeg  sagde,  at  jeg  gerne  ville 

blive,  men  han  fortalte  mig,  at  der  var 

noget,  jeg  skulle  gøre." 


Denise,  som  altid  er  realisten  i  familien,  smilede: 
„Nå,  har  engle  vinger?" 

„Mor!"  sagde  Sage.  „Du  ved,  at  engle  ikke  har  vin- 
ger!" 


HELBREDELSE 

To  uger  efter,  at  Sage  var  kommet  til  skade,  blev  fa- 
milien Volkman  tilbudt  en  mere  specialiseret  behand- 
ling for  brændte  børn  på  et  særligt  hospital  i  Galveston 
i  Texas.  Den  6.  november  blev  Sage  fløjet  de  1500  km  til 
Galveston.  Hun  var  stadig  i  koma. 

Blandt  hospitalets  medarbejdere  var  der  to  sidste 
dages  hellige.  Jonathan  Brough  og  Rob  Durrans  havde 
set  brændofre  før,  men  dette  tilfælde  var  anderledes. 
„Jeg  har  altid  været  i  stand  til  at  vide,  hvilken  del  af  pa- 
tienten, jeg  så  på, "  skrev  Rob  i  sin  dagbog,  hvorfra  han 
senere  sendte  familien  Volkman  en  kopi. 

„Da  Sage  ankom,  var  lægerne  ikke  særlig  optimisti- 
ske med  hensyn  til  hendes  fremtid,"  bemærkede  han. 
„Hvis  hun  klarer  sig  natten  igennem,  og  det  er  et  stort 
,hvis',"  understregede  de,  „så  forventer  vi,  at  der  er 
hjerneskade,  tab  af  synet,  kroniske  lungeproblemer, 
manglende  evne  til  at  gå  og  sandsynligvis  et  stort  høre- 
tab. Alt,  mindre  end  dette,  vil  være  et  mirakel." 

I  sin  dagbog  beskriver  Jonathan,  hvad  der  herefter 
skete:  Rob  og  jeg  blev  bedt  om  at  give  Sage  en  velsig- 
nelse. Vi  gik  ind  på  den  lille  piges  værelse,  klædt  på, 
som  om  vi  skulle  overvære  en  operation.  Vi  nærmede 
os  sengen  og  så  et  ubevægeligt  legeme.  Respiratoren 
stod  og  pumpede  ved  siden  af  sengen,  og  slanger  -  til 
hendes  lunger,  til  at  udpumpe  hendes  mave  og  til  at 
give  hende  næring  -  var  anbragt  i  alle  åbninger  i  hen- 
des ansigt.  Hun  var  alvorligt  skamferet.  Kun  hendes 
små  fødder  kunne  man  se  engang  havde  tilhørt  et 
smukt  barn.  Hvis  jeg  nogen  sinde  havde  ønsket  at  give 
en  velsignelse,  der  kunne  afslutte  dette  liv,  så  var  det 


ved  denne  lejlighed.  Jeg  forudså  de  uoverstigelige  ud- 
fordringer, denne  pige  ville  komme  til  at  stå  overfor, 
og  de  store  ofre,  hendes  forældre  måtte  yde  for  at 
kunne  pleje  hende,  så  hun  kunne  blive  mere  uaf- 
hængig. 

„Rob  salvede  de  skrøbelige  rester  af  denne  lille  piges 
krop,  og  så  lagde  vi  begge  vore  hænder  på  hendes 
hoved  for  at  bekræfte  salvelsen.  Kun  få  gange  har  jeg 
følt  Ånden  tale  så  kraftigt  gennem  mig,  som  det  gjorde 
denne  gang.  Til  min  egen  overraskelse  hørte  jeg  mig 
selv  velsigne  hende  med  styrke  til  at  overvinde  den 
ødelæggelse,  som  hendes  krop  var  offer  for." 

Både  Rob  og  Jonathan  var  chokerede  over  den  vel- 
signelse, de  lige  havde  givet,  især  over  løfterne  om 
fuldstændig  helbredelse.  „Vi  fik  begge  samtidigt  at 
vide,  at  alt  ville  blive  i  orden, "  skrev  Rob .  „  Da  vi  afslut- 
tede velsignelsen,  lod  jeg  mine  fingre  blive  et  øjeblik 
på  hendes  hoved  -  det  var  som  om,  at  hun  trak  på  min 
styrke,  og  da  jeg  løftede  mine  hænder,  følte  jeg  mig 
fuldstændig  drænet." 

I  de  næste  par  dage  svævede  Sage  mellem  liv  og 
død.  Blødende  sår  udsatte  operationerne  og  hendes 
koma  fortsatte.  Gaver  fra  venner  gjorde  det  muligt  for 
Ruth  DeBuck  at  rejse  til  Galveston  for  at  være  sammen 
med  Denise,  og  de  to  masserede  ofte  Sages  fødder  og 
fortalte  hende  historier  og  sang  salmer  for  hende,  da 
de  håbede,  at  noget  kunne  komme  igennem  til  den 
drømmeverden,  hun  befandt  sig  i. 

En  dag  lå  Denise  på  sengen  sammen  med  Sage.  Hun 
så  ind  i  sin  datters  ødelagte  ansigt  og  sagde:  „Ah,  jeg 
elsker  dig,  Sage." 

Og  Sage  hviskede  som  svar:  „Jeg  elsker  også  dig." 


FREMSKRIDT 

Da  Sage  endelig  var  vågnet  af  sin  koma,  begyndte 
hun  at  gøre  fremskridt.  Hun  begyndte  selv  at  trække 

vejret.  Dernæst  begyndte  hun  igen  at  lære  at  tale,  selv 
om  det  var  smertefuldt.  Efter  at  hun  var  blevet  opere- 
ret fem  gange,  vendte  Sage  atter  hjem  den  23.  decem- 
ber -  lige  før  jul. 

Sage  begyndte  at  gå  til  behandling  på  et  genoptræ- 
ningscenter i  Albuquerque.  Brændt  hud  krymper,  når 
det  heles,  så  strækøvelser  blev  nødvendige.  Hjemme 
måtte  hun  tage  bade,  der  varede  tre  timer,  for  at  hen- 
des forældre  kunne  skrabe  det  døde  hud  af  og  rense 
den  nye,  rå  hud  med  brintoverilte.  Det  krævede  alt 
hendes  mod  at  lære  at  gå  igen. 

Siden  da  er  hun  vendt  tilbage  til  skolen,  og  hun  har 
lært  at  køre  på  cykel.  Måske  var  det  værste  for  hende 
at  miste  sine  fingre:  hun  troede,  at  de  ville  vokse  ud 
igen,  ligesom  hår.  Hendes  yndlingsbeskæftigelse 
havde  været  tegning,  og  hun  savnede  det  frygteligt. 
Men  hun  har  affundet  sig  med  det.  For  nogle  få  måne- 
der siden  gav  en  butik  i  Albuquerque  hende  en  compu- 
ter, og  hun  er  blevet  ekspert  i  at  bruge  den  til  at  lave  bil- 
leder og  spille  spil. 

Men  livet  bliver  aldrig  som  før.  Nogle  mennesker, 
især  børn,  som  ser  hende  for  første  gang,  bliver  bange . 
For  en  lille  åben  pige,  som  er  den  samme  indvendig  på 
trods  af  ændringer  udvendigt,  kan  denne  afvisning 
være  knusende. 

En  dag  legede  Sage  udenfor,  da  et  barn  kom  hen  til 
hende.  Uforberedt  på  denne  oplevelse,  løb  det  væk, 
skrigende:  „Et  uhyre!  Et  uhyre!"  Det  gjorde  ondt, 
men  Sage  forstod.  „Børnene  plejede  at  grine  af  mig," 
siger  hun.  Gør  de  det  nu?  „Ikke  i  skolen,  men  nogle 
mennesker  stirrer,  når  vi  er  ude  at  handle." 

Wardsmedlemmer  gjorde  alt  det,  de  kunne,  for  at 
gøre  Sages  hjemkomst  fra  Galveston  så  let  som  muligt. 
Ved  en  fællestid  i  Primary  lige  før  hun  kom  hjem,  af- 
holdt præsidentinden  for  Primary  en  aktivitet  for  at 
vise  børnene,  at  selv  om  mennesker  er  kommet  til 
skade  eller  blevet  kvæstede,  er  de  vor  himmelske  Fa- 
ders børn  og  har  brug  for  vores  hjælp. 


Nancy  Eldridge,  daværende  præsidentinde  for  Pri- 
mary, fik  lavet  et  videobånd,  hvor  Sage  taler  til  børne- 
ne. På  båndet  talte  Sage  om  det,  der  var  sket  og  om 
sine  håb  for  fremtiden.  Hun  afsluttede  med  at  forsikre 
sine  venner  om,  at  hun  var  „den  samme  Sage  som 
før". 

Nancy  siger,  at  børnene  hver  især  måtte  tilpasse 
sig  Sage  på  deres  egen  måde.  Hendes  egen  søn 
havde  særligt  svært  ved  det.  „Han  elskede  Sage, 
men  han  var  bange,  og  det  nagede  ham.  Derfor  skrev 
han  breve  til  hende  om  sin  kærlighed  og  venskab, 
indtil  han  var  i  stand  til  at  gennemarbejde  sine  følel- 
ser." 

Wardslederne  og  Sages  lærere  var,  som  Kathy  War- 
ren,  der  havde  undervist  Sage  i  to  år,  hele  tiden  op- 
mærksomme på  hendes  behov.  De  placerer  hende 
der,  hvor  ivrige  børn  ikke  forglemmer  sig  og  støder  ind 
i  hendes  benskinner.  Da  tidspunktet  for  uddeling  af 
VDR-ringe  kom,  hængte  de  Sages  ring  i  en  særlig 
kæde,  så  hun  kunne  have  den  om  halsen. 


FORMAL 

Skrifterne  fortæller,  at  „frygt  er  ikke  i  kærligheden" 
(1  Joh.  4:18).  Man  skal  blot  kende  Sage  for  at  elske 
hende,  der  er  ikke  plads  til  nogen  anden  følelse.  Hun 
er  et  billede  på  alt  det,  vi  alle  kan  håbe  at  opnå  i  dette 
liv  -  renhed  i  formål,  kærlighed  og  en  stædig  uafhæn- 
gighed, der  holder  hende  fra  at  give  op. 

Biskop  Webb  husker  sidste  års  tiendeopgørelse  med 
Sage  og  hendes  familie.  „Jeg  spurgte  Sage: , Betaler  du 
ærlig  tiende?' 

Hun  sagde:  ,Nej.' 

Jeg  spurgte  hende,  om  hun  havde  noget  tiende  at  be- 
tale for  at  betale  en  ærlig  tiende. 

Hun  sagde:  Ja.'  Så  tog  hun  en  konvolut  med  penge 
i  frem,  og  skubbede  den  hen  over  bordet. 

Livet  bliver  aldrig  som  før  for  Sage. 

Nogle  mennesker,  især  børn,  som  ser  hende 

for  første  gang,  bliver  bange.  For  en  lille  åben 

pige,  som  er  den  samme  indvendig  på  trods  af 

ændringer  udvendigt,  kan  denne  afvisning 

være  knusende. 


,Skal  jeg  hjælpe  dig  med  at  udfylde  sedlen  for  dig?' 
spurgte  jeg. 
/Nej, '  sagde  hun.  ,Hvis  du  holder  papiret,  så  skriver 

jeg-'" 

Så  placerede  hun  en  blyant  mellem  fingerstumperne 
for  enden  af  sine  arme  og  udfyldte  omhyggeligt 
sedlen. 

Biskoppen  ved,  ligesom  andre,  der  kender  familien, 
hvor  vanskelig  Sages  helbredelse  har  været.  På  tids- 
punkter har  smerterne  været  næsten  mere,  end  hun 
kunne  bære.  På  et  tidspunkt,  da  hun  fik  behand- 
ling hjemme,  tryglede  hun  sin  mor  om  ikke  at  gøre 
hende  ondt  mere.  Denise  fortalte  hende  om  en  lille 
pige,  som  græd  så  meget,  at  hendes  forældre  holdt  op 
med  at  give  hende  behandling.  Nu  kan  den  lille  pige 
ikke  gå. 

Sage  græd.  „Jeg  vil  ønske  jeg  kunne  give  min  krop, 
så  den  lille  pige  kunne  gå  igen." 

Og  på  en  måde  har  hun  gjort  det.  Sages  historie  har 
været  udgivet  over  hele  De  Forenede  Stater.  „Siden 
artiklerne  begyndte  at  blive  offentliggjort,  får  vi  breve 
fra  alle  hjørner  af  nationen,"  siger  Michael.  Et  af  dem 
var  fra  en  dame,  der  var  ved  at  dø  af  kræft.  Hun  havde 
klippet  Sages  billede  ud  af  bladet  og  sat  det  et  sted, 
hvor  hun  let  kunne  se  det.  „Når  det  gør  ondt,"  skrev 
hun,  „såserjegpådetogsiger: , Tåbelige  kvinde,  hvad 
har  du  at  klage  over?' " 

En  anden  skrev  for  at  fortælle  dem,  at  han  er  blevet 
så  inspireret,  at  han  har  besluttet  at  blive  aktiv  i  Kirken 
igen  efter  mange  år. 

„Jeg  tror,  at  en  del  af  Sages  mission  er  at  vise  menne- 
sker, at  man  kan  opnå  ting  med  sit  liv  uanset  hvad," 
siger  Michael.  „Hun  bliver  en  vidunderlig  missionær. 
Det  er  hun  allerede." 

Det  var  ikke  let  at  have  tro  på  Sages  fremtid.  I  de  før- 
ste forfærdelige  dage,  stod  Michael  og  Denise  over  for 
den  forfærdende  mulighed,  at  Sage  kunne  dø.  „Vi  sør- 
gede over  den  Sage,  vi  kendte,"  siger  de,  „og  så  gik  vi 


i  gang  med  at  acceptere  den  nye  Sage.  Vi  blev  helbredt 
åndeligt  og  følelsesmæssigt,  efterhånden  som  hun 
blev  helbredt." 

Støtten  fra  de  hellige  og  fra  naboerne  var  en  betyd- 
ningsfuld del  af  denne  helbredelse.  Ruth  DeBuck  blev 
hos  Denise  de  første  par  nætter  på  hospitalet. 

„Vi  talte  hele  natten,  og  arbejdede  os  gennem  mare- 
ridtet," siger  Ruth.  „Vi  talte  om,  hvad  det  betød,  hvis 
Sage  døde,  og  hvad  det  betød,  hvis  hun  levede.  Alt 
det,  en  mor  føler  og  ønsker  for  sin  datter,  var  blevet 
revet  bort,  og  Denise  måtte  klare  dette  tab.  I  de  første 
par  dage  måtte  vi  give  slip  på  de  gamle  drømme  og 
drømme  nye  drømme." 

Ruth  har  set  disse  drømme  blomstre.  „Vi  ser  Sage 
engang  i  fremtiden  blive  gift  i  templet,"  siger  hun. 
„En  eller  anden  ung  mand,  venlig  og  ren,  som  kan 
se  gennem  det  fysiske  ind  i  hendes  åndelige  skøn- 
hed, er  sammen  med  hende.  Vi  ser  hende  med  sine 
egne  børn,  hvor  hun  lever  et  liv  i  evangeliet  og  mod- 
tager de  glæder,  hun  får,  og  lever  på  trods  af  brands- 
årene." 

„Når  der  sker  forfærdelige  ting,  forlader  nogle  men- 
nesker sig  på  Herren,"  siger  Kirk  Wood  fra  deres 
ward.  „Andre  bliver  bitre  og  mister  denne  mulighed. 
Familien  Volkman  har  forladt  sig  på  Herren  og  er  vok- 
set åndeligt  på  grund  af  dette. 

Hele  denne  oplevelse  har  været  vanskelig  og  vidun- 
derlig for  os  alle,"  siger  han.  „Det  er  svært  at  beskrive 
en  tragedie  som  denne  som  vidunderlig,  men  det  har 
vistos,  hvad  der  virkelig  har  betydning.  Det  har  fjernet 
alt  det  unødvendige." 

Michael  forklarer  ydmygt:  „Vi  er  heldigere  end  de 
fleste.  Vi  har  evangeliet." 

Denise  smiler.  Hun  ser  over  på  Michael,  på  Avery  og 
på  Sage  og  siger  så  ganske  enkelt:  „Evangeliet  helbre- 
der." □ 

Gaye  Galt 


Jeg  kan  blive 
døbt  igen 


Den  tredje  uge  i  hver  måned  afholdt  vi  en 
særlig  hjemmeaften  for  en  stor  gruppe 
wardsmedlemmer,  som  kom  hjem  til 
mig.  Men  en  aften  var  på  en  særlig  måde 
mindeværdig  for  alle  involverede. 

Vores  gruppe  af  „stamgæster"  består  af  enker,  enke- 
mænd, nyligt  omvendte,  nyligt  tilflyttede  og  andre.  Vi 
får  noget  at  spise,  vi  taler  med  hinanden  og  vi  har  det, 
vi  kalder  „fortælletid"  -  hvor  en  eller  to  fortæller  os 
andre  om  sig  selv  og  lader  os  komme  til  at  kende  dem 
bedre. 

Vi  var  alle  særligt  opsatte  på  at  komme  til  at  kende  en 
bestemt  ældre  bror  og  hans  nyligt  omvendte  hustru  at 
kende,  og  vi  ønskede,  at  de  kunne  være  med  ved  vore 
familieaftener.  Men  selv  om  de  altid  kom  i  kirke,  var 
det  som  om,  de  aldrig  kunne  komme  til  vore  månedli- 
ge møder.  Derfor  var  jeg  virkelig  glad  en  uge,  da  de 
sagde,  at  de  ville  komme. 

Aftenen  før  vort  møde  ringede  denne  broder.  Mit 
hjerte  sank  i  livet  på  mig,  da  jeg  hørte  hans  stemme,  og 
jeg  sagde  drillende:  „Fortæl  mig  ikke,  at  du  vil  svigte 
os  igen  og  blive  væk!"  Han  svarede  leende:  „Vent  til 
du  hører,  hvorfor  vi  ikke  kan  komme  denne  gang.  Bi- 
skoppen ringede  til  mig  i  eftermiddags  og  sagde  at  jeg 
kunne  blive  døbt  igen." 

Jeg  havde  altid  troet,  at  han  var  et  værdigt  medlem  af 
Kirken,  og  jeg  blev  glad  for  at  høre  nyheden.  Han  fort- 
satte med  at  fortælle  mig,  at  ventetiden  havde  været 
lang  og  smertefuld  for  ham.  „Du  fatter  ikke,  hvad  det 
betyder  for  mig, "  sagde  han.  „Jeg  vil  gerne  døbes  med 
det  samme.  Dåben  er  planlagt  til  i  morgen."  Jeg  ud- 
trykte skuffelse  over  at  ingen  af  os  kunne  komme,  på 


grund  af  vores  planlagte  hjemmeaften,  men  jeg  ønske- 
de ham  lykke  til. 

Da  næste  aften  kom,  ringede  telefonen,  og  biskop- 
pens hustrus  bekymrede  stemme  i  den  anden  ende  af- 
brød vore  forberedelser  for  aftenen.  Biskoppen,  som 
var  læge,  var  blevet  kaldt  til  hospitalet  på  grund  af  en 
nødssituation,  forklarede  hun.  Og  værre  endnu, 
wardsmissionslederen  var  taget  udenbys  i  forbindelse 
med  sit  arbejde.  Broderen,  der  skulle  døbes,  ventede  i 
Kirken  sammen  med  nogle  få  familiemedlemmer. 

Mens  biskoppens  hustru  prøvede  at  kontakte  stavs- 
præsidenten,  forklarede  min  mand  hjemmeaftens- 
gruppen:  „Der  er  ingen  i  Kirken  bortset  fra  denne 
mands  familie,"  sagde  han.  „Vil  I  have  noget  imod  at 
tage  hen  i  Kirken  og  støtte  denne  broder  i  forbindelse 
med  denne  vigtige  begivenhed  for  ham?" 

Hans  ord  fyldte  vort  hjerte  med  Ånden.  Vi  kørte  ha- 
stigt til  Kirken,  hvor  vi  mødte  en  bekymret  stavspræsi- 
dent.  Da  vi  satte  os,  fyldte  en  stærk  ånd  lokalet,  så 
meget,  at  vi  fik  tårer  i  øjnene.  Da  broderen,  der  skulle 
døbes  gik  ud  og  så  alle  de  tårefyldte,  smilende  ansigter 
-  fyldt  med  kærlighed  til  ham  -  hviskede  han:  „Jeg 
vidste,  at  alt  ville  blive  godt,  og  at  I  alle  ville  komme." 

Herefter  fulgte  et  smukt  møde,  som  jeg  ved,  ingen  af 
os  vil  glemme.  Da  det  var  forbi,  lykønskede  vi  vores 
nydøbte  broder  og  sagde:  „Vi  elsker  dig."  Han  omfav- 
nede os  og  græd  åbenlyst.  Vi  vendte  tilbage  til  vores 
hjemmeaften  og  nød  en  meget  åndelig  aften  samme, 
bar  vidnesbyrd  om  dåb,  omvendelse  og  evangeliets 
undere.  □ 

Gaye  Galt  bor  i  Hughson  Ward,  Turlock  California  Stake. 

Walter  Sp  at 

og  den  første  sydamerikanske  stav 


Neusa  Longo 


""W        Å       TF  alter  Spat  virkede  som  præsident  for 
»     /%    /  Centro  gren  midt  i  Sao  Paulo  i  Brasi- 
«/      ml  lien  i  1954,  da  grenens  medlemmer  af- 
w  W  holdt  en  basar  for  at  indsamle  penge  til 

grensbudgettet.  Der  var  også  præmier  -  fine  ting, 
smukke  malerier  og  kakler  med  påmalede  skriftsteder 
i  rammer.  „Var  det  nu  ikke  lidt  ødselt,"  tænkte  nogle 
af  medlemmerne,  „at  købe  så  mange  og  kunstfærdige 
gaver  til  en  basar?"  De  fandt  senere  ud  af,  at  præsident 
Spat  selv  havde  lavet  gaverne  med  et  minimum  af  ud- 
gifter og  en  god  del  arbejde  og  velvilje  fra  andre. 

Den  største  del  af  Walter  Spats  fritid  gik  med  at  ud- 
trykke sig  selv  kunstnerisk.  I  årene  før  sin  død  i  1989  la- 
vede han  bogstavelig  talt  hundredvis  af  oliemalerier. 
Men  i  det  meste  af  Walters  liv  havde  krav  fra  familie  og 
kirke  været  vigtigere  end  personlige  interesser  og  am- 
bitioner. Som  ung  tysk  immigrant  var  Walter  efter  før- 
ste verdenskrig  ankommet  med  sin  familie  til  den  bra- 
silianske stat,  Santa  Catarina.  Han  blev  en  succesrig 
møbeldesigner,  en  dygtig  håndværker,  en  hårdtarbej- 
dende nyomvendt  i  den  voksende  kirke  i  Brasilien,  og 
til  sidst  blev  han  præsident  for  den  første  stav  i  Syd- 
amerika. 
For  Walter  begyndte  Herrens  værk  umiddelbart 


efter  hans  dåb  i  1950.  Hans  forældre  og  broder  og 
søster  var  vendt  tilbage  til  Tyskland  med  planer  om, 
at  Walter  skulle  komme,  efter  at  han  havde  solgt  fami- 
liens gård  i  Santa  Catarina.  Men  da  anden  verdenskrig 
udbrød,  blev  Walter  i  Brasilien  og  i  1946  giftede  han 
sig  med  Edith  Altman,  en  schweizisk  immigrant.  De 
flyttede  til  Sao  Paulo,  hvor  Walter  arbejdede  som 
møbelsnedker,  og  hvor  spørgsmålet  om  religion  snart 
opstod  i  deres  hjem. 

Edith  gik  regelmæssigt  til  kirkemøder,  men  Walter 
nægtede  at  gå  med  hende.  Han  ville  kun  blive  et  hen- 
givent medlem  af  en  kirke,  hvis  han  fandt  den  sande 
kirke,  sagde  han.  Han  havde  en  fornemmelse  af,  at  en 
sådan  kirke  eksisterede.  Når  Walter  var  gået  på  arbej- 
de om  morgenen,  knælede  Edith  ned  og  bad  Gud  om 
at  vise  dem  den  sande  kirke.  Fem  måneder  senere,  i 


Som  unge  immigranter  fra  Europa, 
mødtes  Walter  og  Edith  Spat  i 
Brasilien,  hvor  de  i  løbet  af  årene 
skabte  et  hjem  og  en  familie,  der 
var  evangeliet  hengivent. 

november  1949,  bankede  amerikanske  missionærer 
fra  Jesu  Kristi  Kirke  af  Sidste  Dages  Hellige  på  deres 
dør. 

I  fem  måneder  studerede  Walter  med  missionærer- 
ne, læste  skrifterne  og  kom  til  Kirkens  møder.  Han 
blev  gradvist  overbevist  om,  at  dette  var  den  sande 
kirke,  og  den  20.  marts  1950  blev  Walter  Spat  døbt. 
Edith  tilsluttede  sig  Kirken  i  oktober  samme  år.  Hun 
havde  været  medlem  af  en  streng  protestantisk  kir- 
ke og  havde  derfor  svært  ved  at  acceptere  visse  aspek- 
ter af  de  sidste  dages  helliges  livsførsel,  især  fester 
med  dans  afholdt  i  kirkebygningen.  „Først  efter  at  jeg 
læste  Mormons  Bog  flere  år  efter  min  dåb,"  siger  hun, 
„blev  jeg  helt  overbevist  om,  at  dette  var  Herrens 
kirke." 

Walters  overbevisning  fik  ham  til  utrætteligt  at  hen- 
give sig  til  den  sande  kirke.  Han  blev  kaldet  til  at  virke 
som  ældsternes  kvorumspræsident,  dernæst  blev  han 
grenspræsident,  rådgiver  til  missionspræsidenten  i 
Brasilien  og  så  medlem  af  distriktsrådet  -  kaldelser, 
han  alle,  i  henhold  til  sin  ven  og  kollega  i  mange  kirke- 
kaldelser, Jose  Lambardi,  opfyldte  „med  en  nidkær- 
hed og  hengivenhed,  der  grænser  til  fuldkommen- 
hed. Han  forventede  meget  af  sine  medmennesker, 
fordi  han  forventede  så  meget  af  sig  selv." 

Som  leder,  siger  Jose,  „var  Walter  streng.  Han  blev 
anset  for  at  være  en  hård  mand."  Men  Walter  græd 


ofte,  når  han  vidste,  at  han  havde  såret  nogen,  og  han 
var  hurtig  til  at  bede  om  tilgivelse.  Jose  husker  en  situa- 
tion, hvor  han  og  Walter  havde  haft  en  diskussion,  da 
de  engang  arbejdede  på  en  opgave  i  Kirken.  „Jeg 
vendte  tilbage  til  mine  søndagsmøder  lige  før  nadver- 
mødet, og  jeg  vidste,  at  jeg  ikke  kunne  tage  nadveren, 
så  længe  jeg  havde  det  sådan, "  fortalte  Jose .  „Men  lige 
før  nadveren,  følte  jeg  en  hånd  på  min  skulder.  Det  var 
Walter.  Han  ønskede  at  undskylde,  så  vi  kunne  delta- 
ge i  nadveren  med  gode  følelser." 

Ikke  så  længe  efter  dette  skete  der,  en  solfyldt  mor- 
gen i  maj  1966,  noget  bemærkelsesværdigt  for  Walter 
og  for  alle  andre  sidste  dages  hellige  i  Brasilien  og  Lati- 
namerika: Den  første  stav  i  denne  del  af  verden  blev 
organiseret  i  Sao  Paulo  i  Brasilien.  Den  bestod  af  syv 
ward  og  tre  grene,  og  ældste  Spencer  W.  Kimball  fore- 
slog, at  de  opretholdt  broder  Walter  Spat  som  deres 
præsident. 

Staven  omfattede  vidt  spredte  områder  af  den  stør- 
ste by  i  Sydamerika,  et  af  de  tættest  befolkede  områder 
i  verden.  Præsident  Spat  satte  sin  lid  til  at  højrådet 
hjalp  wardene  med  at  undervise  de  nye  ledere.  Hans 
indsats  med  hensyn  til  at  oprette  og  styrke  wards-  og 
stavsledere  i  et  område,  som  før  havde  været  en  mis- 
sion, gjorde,  at  han  blev  højt  respekteret  af  medlem- 
merne. 

Mark  Grover,  en  missionær  i  Brasilien  på  det  tid 

spunkt,  da  Walter  var  stavspræsident,  mindes:  „Det 
var  ikke  så  let  for  ham  at  vise  sine  følelser,  men  han 
nærede  en  stor  omsorg  for  medlemmerne.  Han  var  en 
fantastisk  stavspræsident.  Han  fik  tingene  gjort  -  og 
han  sikrede  sig,  at  de  blev  gjort  rigtigt  og  på  den  måde, 
Herren  ønskede." 

På  dette  tidspunkt  var  Walter  også  blevet  far  til  en 
søn,  Osweldo,  og  en  datter,  Gloria,  og  han  havde  nok 
at  gøre  på  sin  møbelfabrik.  Gloria  mindes,  at  faderen 
normalt  tog  på  arbejde  før  kl.  6  om  morgenen.  „Han 
var  en  god  far  for  os,  selv  om  hans  tid  var  meget  be- 
grænset," siger  hun.  „Vi  prøvede  ofte  at  få  ham  til  at 
slappe  af,  at  tage  på  ferie,  men  han  kunne  ikke  holde 
op.  Kunst  var  hans  afslapning,  men  han  havde  endog 
ikke  tid  til  det,  før  han  blev  pensioneret." 

Walter  fortalte  sin  familie,  at  en  dag  ville  han  slappe 
af  -  „efter  min  tempelmission" .  Det  skete  ikke,  før  han 
havde  virket  ti  og  et  halvt  år  som  stavspræsident.  Da 
templet  i  Sao  Paulo  næsten  var  færdigt,  blev  han  kal- 
det som  medlem  af  den  udøvende  komité  for  åbningen 
og  indvielsen  af  templet.  Han  tegnede  udsøgte  møbler 
til  templet,  og  senere  blev  han,  efter  han  havde  tjent 
som  regionalrepræsentant,  kaldet  som  rådgiver  i  tem- 
pelpræsidentskabet. 

1 1984  trak  han  sig  tilbage  fra  sin  forretning.  I  flere  år 
brugte  han  meget  tid  på  oliemaleri.  Osweldo  husker, 
at  faderen  „elskede  at  male  naturen.  Han  nærmede  sig 


sin  kunst  på  samme  måde,  som  han  havde  gjort  det 
med  sine  kirkekaldelser  -  med  perfektionisme  og  et 
hengivent  hjerte.  Han  lavede  mindst  tre  hundrede 
malerier,  før  han  døde." 

Walter  og  Edith  udførte  en  tempelmission  og  havde 
kun  få  måneder  tilbage,  da  han  blev  alvorligt  syg  af 
kræft  og  blev  sengeliggende  for  første  gang  i  sit  liv. 
„Han  kunne  se,  at  han  havde  opnået  meget,"  siger 
Gloria,  „men  han  indså  også,  at  han  sandsynligvis 
kunne  have  levet  et  mere  balanceret  liv.  Han  blev  blø- 
dere til  sidst,  under  al  sin  lidelse.  Det,  som  gjorde  ham 
gladest  var,  at  hans  familie  havde  stærke  vidnesbyrd 
om  Jesu  Kristi  evangelium." 

Walter  Spat  døde  den  15.  maj  1989. 

Sao  Paulo  omfatter  nu  to  missioner,  14  stave  og  om- 
kring 47  000  medlemmer,  mange  brasilianske  medlem- 
mer husker  „de  gamle  dage",  hvor  Kirken  var  helt  ny 
i  deres  land.  Ingen  kan  forbigå  Walter  Spat,  når  man 
omtaler  de  brasilianske  kirkepionerer.  □ 


Neusa  Longo  bor  i  Santo  Andre  første  ward  i  Santo  Andre 
stav  i  Brasilien.  Flavia  Erbolato,  leder  af  Kirkens  oversættel- 
sesafdeling  i  Sao  Paulo,  har  givet  mange  af  oplysningerne, 
brugt  i  artiklen. 

Til  venstre:  Broder  og  Søster  Ayerdis,  som  har  boet  i  Brooklyn  siden  T  962,  har  sikret  sig,  at 

deres  børn  ikke  glemte  deres  kulturarv.  Broder  Ayerdis  virker  nu  som  biskop  i  andet  ward  i  Brooklyn. 

Herunder:  Medlemmer  af  Brooklyns  første  ward,  Cheryl  Roberts  og  Lisa  Morgan. 


Brooklyns  vindue 

til  verden 


Glen  Nelson 


Når  man  er  til  møderne  i  Kirkens  bygning 
i  Brooklyn,  er  det  næsten  som  at  sidde 
ved  generalforsamlingen  i  det  nærlig- 
gende FN.  I  kirkebygningen  i  Brooklyn 
afholder  to  ward  og  en  gren  deres  møder,  adskilt  i  en- 
gelsk-, spansk-  og  kinesisksprogede  enheder. 

Men  Brooklyns  medlemmer  er  langt  mere  forskellige 
end  denne  inddeling  antyder.  I  Brooklyns  første  ward 
kommer  medlemmerne  fra  fyrre  forskellige  lande, 
bl.a.  Argentina,  Australien,  Barbados,  El  Salvador, 
England,  Etiopien,  Granada,  Guatemala,  Haiti,  Itali- 
en, Nigeria,  Pakistan,  Panama,  Filipinerne,  Puerto 
Rico,  Schweiz  samt  Trinidad  og  Tobago.  Medlemmer- 
ne fra  USA  er  næsten  lige  så  forskellige,  for  de  kommer 
bogstavelig  talt  fra  kyst  til  kyst.  Selv  de  indfødte  fra 
Brooklyn  fortæller,  at  de  har  forfædre  fra  mange  for- 
skellige nationer  -  jøder,  italienere  og  afrikanere,  blot 
for  at  nævne  nogle  få.  Kirkens  historie  i  Brooklyn  gen- 
spejler selve  byens  historie  -  den  fjerdestørste  by  i 


USA,  selv  når  den  adskilles  fra  de  andre  fire  byer,  som 
tilsammen  danner  New  York  City.  Dens  tradition  som 
en  af  verdens  korsveje  er  legendarisk.  Et  skøn  antyder, 
at  så  sent  som  i  1940  kunne  tre  fjerdedele  af  alle  ameri- 
kanere spore  deres  slægtshistorie  tilbage  til  dengang 
deres  forfædre  boede  i  eller  drog  gennem  Brooklyn. 

Der  blev  oprettet  en  gren  i  Kirken  i  Brooklyn  så  tid- 
ligt som  i  1837,  og  mellem  1840  og  1890  ankom  halv- 
treds tusinde  europæiske  omvendte  i  kompagnier,  or- 
ganiseret af  Kirken.  I  årene  herefter  sejlede  endnu  tu- 
sinder af  hellige  ind  i  New  York.  Brooklyn  forblev  den 
vigtigste  indgangsport  for  Kirkens  immigranter  i 
mange  år. 

Gennem  tiderne  har  Brooklyn  altid  virket  som  et 
sted,  hvor  rejsende,  der  før  eller  siden  rejste  videre, 
gjorde  holdt.  I  1846  chartrede  Kirken  det  første  skib, 
som  skulle  fragte  medlemmer  til  Californien  som  en 
begyndelse  til  udvandringen  mod  vest.  Navnet  på 
dette  skib  var  Brooklyn. 


STJERNEN 

37 


m 


Til  venstre:  Da  familien  Petrus  flyttede  til  Brooklyns 
første  word,  lærte  de  „altid  at  sætte  deres  lid  til 
ånden."  Fra  venstre:  Raquel,  Gregory,  Sarah,  Mike 
og  deres  mor  Mireille.  Ovenfor:  Den  etniske  blanding 
i  staven  i  New  York  omfatter  medlemmer  fra  den 
kinesiske  gren,  Thomas  Ko,  der  taler  med  en 
besøgende,  Alice  Chew.  Nederst:  Bonifasi  o  Ganis 
Rios,  førsterådgiver  i  unge  mænds  præsidentskab  i 
Brooklyns  andet  ward. 

Randy  Dow  fra  Brooklyns  første  ward  har  arbejdet 
med  de  unge  i  mange  år,  men  oplever  ting  i  Brooklyn, 
som  han  „aldrig  har  oplevet  før,  og  nok  aldrig 
kommer  til  at  opleve  igen." 


I  de  sidste  år  er  sammensætningen  af  wardene  i 
Brooklyn  ændret  fra  at  bestå  af  næsten  udelukkende 
europæiske  hellige  for  halvtreds  år  siden  til  nu  at  bestå 
af  en  stor  procentdel  af  medlemmer,  som  kommer  fra 
steder  nærmere  ækvator.  Men  selv  om  medlemmerne 
kommer  fra  andre  lande  eller  andre  stater  i  USA,  er 
næsten  alle  „fremmede"  på  en  eller  anden  måde. 
Voksne  som  er  født  i  Brooklyn  findes  næsten  ikke 
blandt  Brooklyns  knap  1200  medlemmer. 

Mireille  Petrus  og  hendes  familie  er  eksempler  på 
trofastheden  og  forskelligheden  blandt  de  sidste  dages 
hellige  i  Brooklyn.  De  forlod  Haiti  for  otte  år  siden  for 
at  rejse  til  USA.  De  satte  hele  deres  lid  til  Kirken,  da  de 
ankom  til  et  ukendt  samfund.  „Kirken  har  hjulpet  os 
med  at  forblive  på  det  samme  åndelige  niveau  som 
før,"  bemærker  Raqu el,  Mireilles  ældste  datter.  Søster 
Petrus  virker  som  søndagsskolelærer  for  andre  af  war- 
dets  fransktalende  medlemmer  fra  Haiti  og  bekymrer 
sig  ikke  over  at  skulle  opdrage  fire  teenagere  i  et  områ- 
de, der  er  kendt  for  sin  kriminalitet  og  fattigdom.  Hun 
har  forberedt  dem  godt,  og  de  taler  om  frygtindgyden- 
de og  farlige  oplevelser  med  ro  og  sikkerhed.  „Vi  må 
sætte  vores  lid  til  Ånden  hele  tiden,  så  vi  kan  vide, 
hvad  vi  skal  gøre,  og  hvad  vi  ikke  skal  gøre, "  siger  Ra- 
quel. 

Stærke  familier  og  et  aktivt  seminarprogram  har  re- 
sulteret i  ivrige  og  villige  unge  sidste  dages  hellige  i 
Brooklyn.  Men  i  henhold  til  Randy  Dow  fra  Maine, 
som  har  arbejdet  med  unge  i  årevis,  „oprettede  vi  for 
nogle  få  år  siden  seminar  med  kun  et  par  elever.  Et  af 
problemerne  var,  at  forældrene  ikke  ville  have,  at 
deres  børn  var  ude  sent  om  aftenen."  Private  biler  er 
sjældne  i  Brooklyn,  men  kørelejligheder  blev  organi- 
seret og  senere  blev  der  lavet  aktiviteter  efter  den 
ugentlige  undervisning.  Nu  afholdes  seminar  fredag 
aften  -  efter  et  enstemmigt  ønske  fra  de  unge. 

Broder  Dow  er  overrasket  over  de  udfordringer,  de 
unge  står  overfor:  „En  uge  begyndte  vor  seminarlektie 
med,  at  en  af  de  unge  fortalte  om  et  mord  på  hans 


skole.  Her  oplever  jeg  ting,  jeg  aldrig  har  oplevet  før, 
og  nok  aldrig  vil  opleve  igen. "  Men  han  viser  åbent  sin 
glæde  ved  sit  arbejde  med  de  unge  og  ved  muligheden 
for  at  betyde  noget  særligt  for  dem. 

Når  broder  og  søster  Gonzalo  Ayerdis  svarer  på 
spørgsmålet  om  vanskeligheden  ved  at  opdrage  børn  i 
Brooklyn  sammenlignet  med  deres  fødelande,  Hon- 
duras og  Nicaragua,  er  de  optimistiske.  „Det  er  lettere 
her,"  siger  søster  Ayerdis.  „I  det  mindste  ved  man,  at 
man  altid  kan  få  arbejde."  De  havde  fem  små  børn 
med  til  Brooklyn  i  1962,  og  der  kom  kort  efter  to  mere. 
Som  41-årig  fandt  broder  Ayerdis  et  arbejde  som  tøm- 
rer. Syv  år  senere  kunne  familien  købe  deres  eget  hus 
-  noget  andet  usædvanligt  i  Brooklyn.  I  dag  er  alle 
deres  børn  gifte,  undtagen  den  yngste  datter,  som  lige 
er  kommet  hjem  fra  sin  mission  i  Arizona. 

Spansk  er  stadig  hovedsproget  for  forældrene,  som 
er  stolte  af,  at  deres  børn  taler  både  engelsk  og  spansk. 
„Da  vi  flyttede  hertil,"  siger  søster  Ayerdis,  „var  der 
ingen  tosprogede  skoler  eller  spansk-talende  ward,  så 
jeg  fik  børnene  til  at  tale  spansk  herhjemme,  så  de  ikke 
glemte  det." 

Broder  Ayerdis  virker  i  øjeblikket  som  biskop  i 
Brooklyns  andet  ward,  hvor  møderne  afholdes  på 
spansk.  Han  mindes  den  dag,  da  han  bragte  sin  familie 
med  til  den  dommer,  som  gav  dem  permanent  op- 
holdstilladelse i  USA.  „Vore  børn  sad  ved  siden  af  os 
på  den  lange  bænk  -  stille,  som  engle."  Dommeren 
mente,  at  New  York  ville  ødelægge  børnene  og  sagde 
til  familien:  „Hvor  er  det  synd,  at  I  er  nødt  til  at  tage 
jeres  dejlige  børn  med  hertil."  Søster  Ayerdis  svarede: 
„Vi  har  nok  efterladt  vore  møbler,  vort  hus  og  tøj  i  vort 
fødeland,  men  vi  har  medbragt  vore  traditioner." 

Brooklyns  gren  og  ward  indeholder  en  sammensæt- 
ning af  j  or  dens  befolkning,  som  kun  få  andre  ward  kan 
opvise  magen  til.  Men  selv  om  forskelligheden  i  sprog, 
kultur  og  race  måske  fascinerer  turister  eller  nye  med- 
lemmer, er  de  fleste  af  Brooklyns  medlemmer  ikke  op- 
mærksomme på  sådanne  forskelle.  I  stedet  er  de  i  høje- 
re grad  afstemt  efter  deres  ligheder  -  ligheder  i  vidnes- 
byrd om  evangeliet,  ligheder  i  den  måde,  hvorpå  de  er 
kommet  til  Brooklyn  og  ligheder  i  deres  stærke  familie- 
liv og  forpligtelse  over  for  ungdommen.  □ 


Glen  Nelson,  som  tidligere  boede  i  Brooklyn,  bor  nu  i  Man- 
hattan andet  ward  i  New  York  Stav,  hvor  han  og  hans  hustru 
arbejder  med  døve  medlemmer. 

Selv  da  jeg  voksede  op  i  den  lille  landsby  i 
Wales,  hvor  vi  boede,  vidste  jeg,  at  min  far 
var  anderledes.  Det  vigtigste  erhverv  for 
mændene  her  var  at  grave  kul  i  den  lokale 
mine.  Deres  liv  var  i  høj  grad  det  samme  som  deres 
fædres  før  dem  -  de  arbejdede  i  minen  om  dagen  og  til- 
bragte deres  aftener  i  den  lokale  bar,  hvor  de  spillede 
et  par  spil  og  drak  øl.  På  grund  af  deres  ringe  arbejde 
og  mangel  på  penge,  var  minearbejdernes  tøj  ofte  tem- 
melig laset.  De  fleste  af  dem  havde  ikke  et  sæt  tøj  at 
tage  på  til  kirke  om  søndagen,  og  deres  sko  var  pudset 
en  smule,  men  deres  hverdagstøj  var  ikke  særlig  pænt. 
Sådan  var  det  ikke  med  min  far.  Han  var  altid  pænt 
klædt  på. 

Min  far  var  af  middel  højde,  bred  over  brystet  og 
meget  stærk.  Hans  mørke  hår  var  altid  nykæmmet,  og 
hans  omhyggeligt  klippede  mustache  gjorde  ham 
endnu  pænere.  Han  fik  sit  tøj  syet  hos  en  skrædder. 
Han  gik  aldrig  ned  ad  bakken  til  landsbyen,  medmin- 
dre han  var  pænt  påklædt.  Hans  sko  skinnede,  og  han 
plukkede  en  blomst  fra  haven  til  at  sætte  i  sit  knaphul. 
Man  kunne  ud  fra  denne  beskrivelse  tro,  at  han 
mente,  at  han  var  bedre  end  sine  kolleger,  men  sådan 
var  det  ikke.  Han  havde  et  venligt  smil  og  en  godmo- 
dig indstilling  over  for  alle. 

Som  ung  var  han  gartner  og  arbejdede  flere  år  for 
rige  folk  med  store  haver.  Den  sidste,  han  arbejdede 
for,  havde  meget  fine  vinstokke.  De  var  blevet  for- 
sømt, groede  vildt,  og  druerne  var  af  dårlig  kvalitet. 


Far  blev  af  sin  arbejdsgiver  bedt  om  at  tage  sig  af  vin- 
stokkene og  gøre  dem  raske  igen,  så  de  kunne  give  god 
frugt.  Han  var  en  god  gartner,  så  han  klippede  de  dår- 
lige grene  af  helt  ned  til  den  tykke  stamme.  Da  ejeren, 
som  intet  vidste  om  dyrkning  af  vinstokke,  så,  hvad 
hans  gartner  havde  gjort,  blev  han  meget  vred,  og  far 
mistede  sit  arbejde. 

Far  opgav  gartnerarbejdet  og  flyttede  til  kulminerne. 
Her  begyndte  han  som  arbejdsmand,  der  skulle  holde 
togskinnerne  i  orden.  Efter  omkring  et  år,  erkendte  fir- 
maet, at  han  var  en  usædvanlig  arbejder  og  gjorde 
ham  til  leder. 

Fars  have  blev  misundt  af  hele  landsbyen.  Der  var 
aldrig  noget  ukrudt  i  den.  Hans  grøntsager  stod  i  lige 
rækker  som  små  soldater.  Han  bad  altid  mor  om  at 
gemme  sæbevandet,  når  hun  vaskede.  Han  hældte 
det  ud  over  sine  grøntsager.  Jeg  lærte  senere,  at  det  var 
luden  i  sæben,  der  dræbte  insekterne. 

Han  elskede  sin  familie,  og  i  stedet  for  at  gå  på  bar, 
tilbragte  han  aftenerne  med  at  underholde  sin  familie 
med  sin  harmonika  og  med  at  lære  os  at  synge  og 
danse. 

Efter  hans  omvendelse  til  Kirken  var  søndag  morgen 
altid  noget  særligt.  Efter  søndagsskole,  når  mor  var 
ved  at  lave  middag,  tog  han  os  børn  med  på  en  gåtur 
op  i  bakkerne.  Her  lærte  han  os  om  naturen  og  om  hi- 
storie. Vi  standsede  ved  en  gammel  stenmur,  som  var 
bygget  i  romertiden,  og  han  fortalte  os  om  romerrigets 
storhed.  Han  hjalp  os  med  at  forestille  os  gladiatorer- 

ne,  der  viste  deres  færdigheder  i  arenaen,  under  folke- 
mængdens jubelråb.  Han  forklarede  også  om  ødelæg- 
gelsen af  dette,  engang  så  store  rige. 

Far  gjorde  studiet  af  naturen  interessant  for  os.  En- 
gang plukkede  han  en  viol,  som  stod  under  en  hæk,  og 
kaldte  på  os  børn.  „Det  er  kun  en  lille  blomst,"  sagde 
han,  „men  den  indeholder  mange  ting,  givet  af  Gud  - 
en  dejlig  duft  og  kronblade,  der  er  blødere  end  det  fi- 
neste fløjl  -  og  alt  dette  kommer  fra  jordens  muld  og  fra 
solens  stråler." 

Engang  fandt  jeg  på  en  af  vore  ture,  et  pindsvin.  Den 
gemte  sig  under  nogle  buske  og  kikkede  ud  med  sine 
små  perleøjne.  Jeg  skulle  til  at  skubbe  til  det  med  en 
kæp,  men  far  stoppede  mig.  „Hvorfor  gøre  den  lille 
skabning  fortræd?  Den  har  problemer  nok  med  hunde 
og  ræve,  så  lad  os  lade  den  være." 

Engang  standsede  han  og  gjorde  tegn  til  os  om  at 
være  stille.  Så  pegede  han  på  en  mørk  plet  oppe  på 
himlen.  „Hør,"  sagde  han  stille,  „lyt  til  Guds  stem- 
me." Vi  standsede  og  hørte  fuglens  sang,  mens  den 
svang  sig  op  på  himlen.  Jeg  hørte  ikke  Guds  stemme, 
men  år  senere  lærte  jeg,  hvad  han  mente. 

En  aften,  da  det  regnede,  sad  familien  omkring 
pejsen,  da  en  tanke  pludselig  kom  til  mig.  „Far," 
sagde  jeg  en  smule  frimodig  for  en  lille  dreng,  „fortæl 
os  om  vores  farmor  og  farfar.  Vi  har  set  mormor  og 
morfar,  men  vi  har  ikke  hørt  noget  om  farmor  og  far- 
far." 

Far  stirrede  ind  i  ilden  nogle  øjeblikke  før  han  svare- 
de. „Thomas,"  sagde  han,  „det  er  et  godt  spørgsmål, 
men  jeg  ved  ikke  meget  om  min  far.  Min  mor,  som 
døde  for  nogle  få  år  siden,  fortalte  mig,  at  han  døde  lige 
efter,  jeg  blev  født,  og  jeg  har  aldrig  set  hans  gravsted. 
En  dag  må  jeg  gøre  det." 

Nogen  tid  senere  fortalte  far,  at  han  ville  bruge  en 
dag  til  at  besøge  nogen  ude  på  landet.  Der  var  ikke 
noget  usædvanligt  ved  det,  da  han  havde  slægtninge, 
der  boede  i  en  lille  hytte  i  en  landsby  nogle  få  kilometer 
borte.  Da  han  kom  tilbage  den  aften,  kunne  vi  se,  at 
der  var  noget  galt.  Nogle  få  dage  senere  kaldte  han  fa- 
milien sammen  og  fortalte  os  det,  han  havde  fundet  ud 
af. 

Han  havde  besøgt  en  gammel  kirke  i  en  landsby,  der 
hed  Llanviangel,  og  der  havde  han  fundet  optegnel- 


sen om  sin  far  og  sin  egen  fødsel.  Dette  var  historien, 
som  vores  far  fortalte  os: 

I  en  lille  kulmineby  oppe  i  dalen  fik  hans  bedste- 
forældre en  lille  pige.  De  gav  hende  navnet  Rhonwen. 
Da  hun  var  16  år  gammel,  blev  hun  sent  ud  for  at  tjente 
hos  en  rig  familie.  Inden  året  var  omme,  vendte  hun 
tilbage  og  ventede  et  barn.  Hendes  rige  arbejdsgiver 
havde  udnyttet  hendes  uskyld.  Da  han  fandt  ud  af,  at 
hun  var  gravid,  betalte  han  hende  to  måneders  løn  og 
sendte  hende  hjem. 

Rhonwen  giftede  sig  med  en  af  de  unge  mænd  fra 
landsbyen,  før  barnet  blev  født.  Hun  fik  ham  ikke 
døbt,  og  hans  fødsel  blev  ikke  optegnet.  Han  voksede 
op  med  samme  efternavn  som  Rhonwens  mand,  som 
blev  dræbt  i  en  kulmineulykke  lige  efter,  at  barnet  var 
født. 

Opdagelsen  af  disse  omstændigheder  omkring  sin 
fødsel,  som  senere  var  blevet  nedskrevet  af  præsten  i 
kirkebogen,  ændrede  fars  liv.  Han  mistede  interessen 
for  haven  og  for  sit  udseende.  I  stedet  for  at  være  sit 
glade  selv,  blev  han  gnaven  og  humørsyg. 

Så  en  dag  fik  mor,  som  normalt  var  så  blid  som  en 
engel,  far  til  at  sætte  sig  i  sin  yndlingsstol.  Hendes  blid- 
hed var  væk,  og  der  var  ligesom  ild  i  hendes  øjne. 
„Gwyllam  (William),"  sagde  hun,  „du  opfører  dig 
som  en  tåbe.  Bare  fordi  en  ond  mand  udnyttede  en  ung 
piges  uskyld,  og  der  blev  født  et  barn,  forbander  du  dig 
selv  og  lægger  forbandelsen  over  på  hele  din  familie. 
Det  var  Gud,  der  tillod,  at  du  blev  født,  og  jeg  så  i  dig 
en  god  mand,  som  jeg  elskede  højt  og  giftede  mig 
med." 

Ilden  var  stadig  i  hendes  øjne,  da  hun  atter  talte. 
„Jeg  vil  ikke  se  dig  ødelægge  dig  selv  og  os." 

Hun  lagde  sin  arm  rundt  om  hans  hals  og  med  en 
stemme,  der  var  rørt  af  kærlighed,  sagde  hun:  „Åh 
min  Gwyllam,  vi  kan  ikke  leve  i  fortiden.  Vi  har  hinan- 
den, vore  børn  og  vor  kærlighed.  En  eller  anden  syn- 
dede, men  det  var  ikke  dig.  Desuden  har  vi  evangeliet, 
og  du  har  Guds  præstedømme.  Kan  vi  ønske  mere?" 

Da  var  det,  at  smerten  i  hans  hjerte  brød  frem,  og  tå- 
rerne kom  -  tårer,  som  vaskede  bitterheden  bort  og 
rensede  hans  sind.  Fra  den  dag,  blev  han  igen  vores 
kære  far.  Vi  genoptog  vore  gåture  i  bakkerne,  og  han 
passede  atter  sin  have  og  sine  blomster.  □ 

Mine  gamle  venner  og  min  nye  bedste 
veninde  valgte  alle  at  afvise  mig.  Jeg 
var  virkelig  såret  indtil  den  dag,  hvor 
jeg  forstod,  at  en  bestemt  ven  aldrig 
havde  svigtet  mig. 


Min  ven 


Patricia  R.  Roper 


D 
2 


En  oplevelse  i  mit  første  år  i  gymnasiet  kunne  have 
gjort  mig  følelsesmæssigt  såret  og  arret  i  årevis,  men 
det  viste  sig  at  blive  et  af  de  bedste  tidspunkter  i  mit  liv 
-  altsammen  på  grund  af  en  ganske  særlig  ven. 

Det  år  begyndte  pigerne  på  min  alder  at  dele  sig  i 
grupper.  Der  var  mange  forskellige  grupper,  men 
„gruppen"  bestod  af  de  mest  populære  piger  i  skolen. 
Alle  mine  veninder  hørte  til  i  denne  gruppe,  og  det 
samme  gjorde  jeg  til  at  begynde  med.  Men  så  skete  der 
noget.  Jeg  er  ikke  helt  sikker  på,  hvad  det  var. 

En  dag  kom  Bonnie,  en  af  de  mest  populære  piger  i 
skolen,  hen  til  mig  og  fortalte  mig,  at  jeg  var  lukket  ud 
af  gruppen. 

„Men  hvorfor  det?"  spurgte  jeg.  „Hvad  har  jeg 
gjort?" 


„Vi  vil  bare  ikke  komme  sammen  med  dig  mere," 
sagde  Bonnie. 

Det  gik  op  for  mig,  at  jeg  måtte  finde  en  ny  veninde. 
Jeg  mente,  at  jeg  kunne  gøre  gruppen  jaloux,  og  de 
kunne  se,  at  de  ikke  sårede  mig.  Derfor  fik  jeg  en  ny 
veninde.  Hendes  navn  var  Vicki.  Jeg  valgte  Vicki,  fordi 
jeg  var  sikker  på,  at  gruppen  ikke  ville  tage  sig  af 
hende.  Hun  var  lille,  tynd  og  ikke  særlig  køn.  Men  det 
viste  sig,  at  hun  var  en  vidunderlig  veninde. 

Vicki  og  jeg  havde  det  rigtig  godt  sammen.  Vi  nød 
begge  to  at  gøre  de  samme  ting.  Jeg  var  begyndt  at 
kunne  lide  at  være  sammen  med  hende  så  meget,  at 
jeg  besluttede,  at  jeg  ikke  behøvede  gruppen,  sålænge 
Vicki  var  der. 

Kort  efter  at  Vicki  og  jeg  blev  venner,  sad  vi  på  sko- 

lens  plæne  og  delte  en  sodavand  og  noget  slik,  mens  vi 
sad  og  lo  sammen.  Pludselig  blev  Vicki  alvorlig.  Hun 
holdt  op  med  at  le  og  begyndte  at  fumle  med  et  stykke 
karamelpapir.  Da  hun  endelig  så  på  mig,  vidste  jeg,  at 
hun  tænkte  på  noget  vigtigt. 

„Hvad  er  der?"  spurgte  jeg. 

Vicki  kæmpede  et  øjeblik  med  at  få  kontrol  over  sin 
stemme,  før  hun  svarede:  „Jeg  har  aldrig  haft  så  god 
en  veninde  før,"  sagde  hun  og  så  mig  lige  i  øjnene. 
„Kan  vi  love  hinanden,  at  vi  vil  være  bedste  veninder 
altid?" 

„  Selvfølgelig, "  sagde  jeg  og  følte  mig  godt  tilpas .  Jeg 
smilede  og  samlede  karamelpapiret  op.  „Det  vil  jeg 
også  gerne." 

Nogen  tid  senere  begyndte  gruppen  at  lægge  mærke 
til  Vicki.  „Kom  Vicki,"  sagde  de.  „Kom  og  spis  sam- 
men med  os, "  eller  „hvorfor  kommer  du  ikke  sammen 
med  os,  Vicki?" 

I  begyndelsen  undskyldte  Vicki  sig,  men  så  begynd- 
te indbydelserne  at  blive  for  uimodståelige. 

Jeg  husker  tydeligt  den  dag.  Da  jeg  kom  i  skole,  gik 
jeg  lige  hen  til  Vickis  skab  som  sædvanligt.  Fra  den 
anden  ende  af  gangen  kunne  jeg  se  gruppen  omringe 
hende.  Jo  nærmere  jeg  kom,  desto  højere  og  gladere 
blev  deres  latter.  Et  par  af  mine  forhenværende  venin- 
der så  til  siden,  og  hen  på  mig,  idet  de  kastede  deres 
hoveder  tilbage  i  påtagne  latterudbrud. 

Vicki  så  ikke  på  mig.  Hun  var  alt  for  indhyldet  i  al  op- 
mærksomheden. Det  kunne  jeg  ikke  bebrejde  hende. 
Men  havde  hun  allerede  glemt  vores  løfte? 

På  dette  tidspunkt  tog  alle  pigerne  hinanden  under 
armen  i  en  lang  række  med  Vicki  i  midten  og  gik  glade 
ned  ad  gangen.  De  gik  lige  forbi  mig,  som  om  jeg  ikke 
eksisterede. 


Nu  var  jeg  virkelig  ked  af  det.  Jeg  gjorde  mit  bedste 
for  at  gruppen  ikke  skulle  se,  hvor  meget  de  sårede 
mig,  men  de  vidste,  at  de  opnåede  noget. 

Så  en  dag  skete  det  -  en  af  de  største  oplevelser  i  mit 
liv.  Pludselig  gik  det  op  for  mig,  at  jeg  havde  en  ven, 
som  gruppen  aldrig  kunne  tage  fra  mig,  en  som  altid 
ville  være  der,  en  jeg  kunne  tale  med  altid,  en  som  al- 
drig ville  svigte  mig. 

Da  jeg  gjorde  denne  forbavsende  opdagelse,  lagde 
jeg  mærke  til  en  varm  følelse,  der  begyndte  at  vokse  i 
mit  hjerte.  Den  voksede,  indtil  jeg  følte  mig  fuldstæn- 
dig opslugt  af  den.  Jeg  forstod,  at  det  var  min  himmel- 
ske Fader,  der  fortalte  mig,  at  han  elskede  mig.  Jeg  øn- 
skede at  råbe,  le  eller  græde .  Jeg  følte  mig  så  ny,  så  spe- 
ciel, så  elsket. 

Kort  tid  efter  kom  Bonnie  hen  til  mig.  „Hvordan  har 
du  det?"  spurgte  hun  usikkert. 

„Fint, "  svarede  jeg  med  et  forbavset  udtryk.  Der  var 
et  øjebliks  stilhed,  mens  hun  kæmpede  med  at  fort- 
sætte. 

„Vi  tænkte  bare,"  begyndte  Bonnie,  „vi  tænkte,  at 
du  måske  havde  lyst  til  at  være  lidt  sammen  med  os 
igen.  Vi  stemte  om  det,  og  de  fleste  af  os  kan  stadig  lide 
dig." 

„Tak,"  sagde  jeg,  „jeg  skal  se,  hvad  jeg  kan  gøre." 
Det  føltes  godt,  at  de  ønskede  mig  tilbage,  men  det  gik 
op  for  mig,  at  det  ikke  længere  betød  så  meget  for  mig 
at  være  i  gruppe  med  nogen. 

Gennem  denne  oplevelse,  fandt  jeg  en  sand  ven, 
som  jeg  ønskede  at  gøre  noget  for  til  gengæld  for  det, 
han  havde  gjort  for  mig.  Jeg  huskede  det  skriftsted, 
som  lyder:  „Gå  du  hen  og  gør  ligeså!"  (Luk.  10:37).  Så 
begyndte  jeg  at  se  mig  om  efter  nogen,  som  havde 
brug  for  en  ven.  □ 

„Brylluppet  i  Kana",  af  Carl  Heinrich  Bloch. 

Jesus  udførte  sit  første  mirakel,  at  forvandle  vand  til  vin,  da  han  deltog  i  en  bryllupsfest  i  Kana  i  Galilæa.  Skafferen  smagte 
på  vandet,  som  var  blevet  til  vin  og  vidste  ikke,  hvor  det  kom  fra,  „men  tjenerne,  som  havde  øst  vandet  op,  vidstedet"  (se  Joh.  2:1-11) 


Disse  fransktalende  hellige,  som  oprindelig 
stammer  fra  Haiti,  bidrager  til  den 
internationale  blanding  af  hellige,  som 
mødes  i  kirkebygningen  i  Brooklyn  i  New  York  Stake. 
Fra  venstre:  Pearl  Thorne,  Emmy  Ubah  og  Monica 
Oglé.  Se  „Brooklyns  vindue  til  verden",  side  36. 

